Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 10 Μαρτίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 620/7-3-2016 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Πολιτισμού και Αθλητισμού, σχετικά με το Ταμείο Αρχαιολογικών Πόρων (ΤΑΠ). 2. Η με αριθμό 618/4-3-2016 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, σχετικά με την αντιμετώπιση της επιβάρυνσης των δομών υγείας του Νομού Κιλκίς λόγω των προσφυγικών - μεταναστευτικών ροών. 3. Η με αριθμό 613/3-3-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την καταστροφή του αλιεύματος από τις βιντζότρατες. 4. Η με αριθμό 616/3-3-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, σχετικά με τα ομόλογα φυσικών προσώπων. 5. Η με αριθμό 624/7-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, σχετικά με τα σχέδια ιδιωτικοποίησης της εταιρείας «ΛΑΡΚΟ» και τη διασφάλιση των θέσεων εργασίας των εργαζομένων της. 6. Η με αριθμό 622/7-3-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη διαχείριση των αιγιαλών. 7. Η με αριθμό 615/3-3-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 621/7-3-2016 επίκαιρη ερώτηση της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του νοσοκομείου της Αμαλιάδας. 2. Η με αριθμό 619/4-3-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, σχετικά με την αναστολή της αύξησης των συντελεστών ΦΠΑ στη δεύτερη ομάδα των νησιών του Αιγαίου, που αντιμετωπίζουν τις αρνητικές συνέπειες από το μεταναστευτικό ζήτημα και που πρόκειται να τεθεί σε ισχύ την 1η Ιουνίου. 3. Η με αριθμό 614/3-3-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την καλλιέργεια κλίματος έντασης και τις μεθοδεύσεις του τουρκικού προξενείου στη Θράκη. 4. Η με αριθμό 612/1-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις αναλογιστικές μελέτες για τις εφάπαξ παροχές. 5. Η με αριθμό 625/7-3-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο Νοσοκομείο και γενικότερα στον δημόσιο τομέα υγείας στη Λέσβο. 6. Η με αριθμό 588/29-2-2016 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Απόστολου Καραναστάση προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Γενικού Νοσοκομείου Λαμίας. 7. Η με αριθμό 584/29-2-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υλοποίηση της Υπουργικής Απόφασης που αφορά την παραχώρηση των αθλητικών εγκαταστάσεων του Ολυμπιακού Χωριού στον Δήμο Αχαρνών. 8. Η με αριθμό 582/26-2-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Αιγαίου, σχετικά με την πρόβλεψη και διασφάλιση των εργασιακών σχέσεων των εργαζομένων στον Οργανισμό Λιμένος Πειραιώς, μετά την πώληση του πλειοψηφικού πακέτου μετοχών του ΟΛΠ. 9. Η με αριθμό 583/26-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την εκχώρηση του ονόματος της Μακεδονίας μας στους Σκοπιανούς. 10. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 11. Η με αριθμό 589/29-2-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για τη διασφάλιση της καθαριότητας των σχολικών μονάδων και των εργασιακών δικαιωμάτων των καθαριστών - καθαριστριών που απασχολούνται στα σχολεία της χώρας. 12. Η με αριθμό 590/29-2-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου Ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE - SOLUTIONS». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με την άρση των περιορισμών στην έκδοση τουριστικής βίζας από Ρωσία. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της Συμφωνίας. Πριν δώσω, όμως, τον λόγο σε όσους έχουν αντίρρηση επί της κυρώσεως αυτής της Συμφωνίας, θα ήθελα να κάνω τις εξής ανακοινώσεις στο Σώμα. Οι Υπουργοί Εξωτερικών, Εθνικής Άμυνας και Οικονομικών κατέθεσαν στις 8-3-2016 σχέδιο νόμου: «Κύρωση της Συμφωνίας για το RACVIAC - Κέντρο Συνεργασίας για την Ασφάλεια». Οι Υπουργοί Οικονομικών, Οικονομίας, Ανάπτυξης και Τουρισμού, Δικαιοσύνης, Διαφάνειας και Ανθρωπίνων Δικαιωμάτων και Επικρατείας κατέθεσαν στις 8-3-2016 σχέδιο νόμου: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις.» Παραπέμπονται στις αρμόδιες Διαρκείς Επιτροπές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί από το 1ο Δημοτικό Σχολείο της Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, σας ενημερώνω ότι για τη σημερινή συζήτηση ειδικός αγορητής της Χρυσής Αυγής ορίζεται ο Βουλευτής Επικρατείας κ. Χρήστος Παππάς. Ως ειδικός αγορητής της Κοινοβουλευτικής Ομάδας Δημοκρατική Συμπαράταξη ΠΑΣΟΚ - ΔΗΜΑΡ ορίζεται ο κ. Οδυσσέας Κωνσταντινόπουλος. Το ΚΚΕ ορίζει ειδικό αγορητή τον κ. Σταύρο Τάσσο. Το Ποτάμι ορίζει ως Κοινοβουλευτικό Εκπρόσωπο τον Βουλευτή κ. Γεώργιο Αμυρά και ειδικό αγορητή τον κ. Σπύρο Λυκούδη. Από τους Ανεξάρτητους Έλληνες ορίζεται ως ειδικός αγορητής ο Βουλευτής κ. Κωνσταντίνος Κατσίκης. Από την Ένωση Κεντρώων ειδικός αγορητής ορίζεται ο Βουλευτής κ. Σαρίδης.
Κύριε Πρόεδρε, μπορώ να έχω τον λόγο επί της διαδικασίας;
Ορίστε, κύριε Λοβέρδο, έχετε τον λόγο.
Η διαδικασία είναι όπως την είπατε ακριβώς και είναι σωστή η επίκληση των άρθρων του Κανονισμού της Βουλής. Όπως έγινε και μία τελευταία φορά, όμως, με την κατάθεση τροπολογίας του Υπουργού Επικρατείας ενώ συζητούσαμε κύρωση συμφωνίας, αλλάξαμε τη διαδικασία, διότι δεν είμαστε πια στη σύντομη κοινοβουλευτική διαδικασία των κυρώσεων κατά το άρθρο 108 του Κανονισμού, που αναφέρατε, αλλά σε μία κανονική νομοθετική διαδικασία, στον βαθμό που κατατίθεται υπουργική τροπολογία.
Θα υποστηριχθεί μετά η τροπολογία και θα μιλήσετε.
Όχι, κύριε Πρόεδρε. Πρέπει να αποσαφηνίσετε, σε συνεννόηση με τον κύριο Πρόεδρο της Βουλής, το πώς θα εργαστεί το Σώμα. Διότι έχουμε δύο εκδοχές: Η μία εκδοχή είναι ότι από τη στιγμή που κατατίθεται υπουργική τροπολογία, εγκαταλείπεται η διαδικασία του άρθρου 108 και των λοιπών και πάμε σε μία κανονική, σύντομη βέβαια, διαδικασία, όπου οι εισηγητές και οι Κοινοβουλευτικοί Εκπρόσωποι παίρνουν τον λόγο επί μεν του σχεδίου νόμου, της Κυρώσεως, όσοι έχουν διαφωνήσει, όπως ο κ. Παππάς, αλλά επί της τροπολογίας όλοι, δηλαδή και οι εισηγητές και οι ειδικοί αγορητές και οι Κοινοβουλευτικοί Εκπρόσωποι. Η άλλη εκδοχή είναι να πάτε στο κλείσιμο της Κύρωσης και στην έναρξη της διαδικασίας συζήτησης της τροπολογίας.
Θα σας δώσω τον λόγο μετά για την τροπολογία. Δεν σας καλύπτει αυτό;
Όχι. Πρέπει να μιλήσει και ο εισηγητής μας. Πώς θα γίνει; Να πάρουμε τον λόγο όλοι. Η τροπολογία είναι για τα κόκκινα δάνεια, δεν είναι απλό θέμα. Μπορεί η παράταση να μας βρίσκει σύμφωνους, αλλά έχει θέμα εδώ. Πρέπει, λοιπόν, να διαλέξετε τι θα κάνετε. Θα κάνετε ή το ένα ή το άλλο. Πάρτε, όμως, μια απόφαση.
Εντάξει. Κύριε Παππά, έχετε τον λόγο.
Μα πώς; Ξεκινάτε τη διαδικασία, άμα πάρει τον λόγο ο κ. Παππάς.
Να μιλήσουμε για τη σύμβαση πρώτα και μετά θα σας δοθεί ο λόγος επί της τροπολογίας.
Κανονικά, όμως, και οι εισηγητές και οι Κοινοβουλευτικοί Εκπρόσωποι.
Όποιος ζητήσει τον λόγο θα τον πάρει.
Εντάξει.
Κύριε Παππά, έχετε τον λόγο.
Κύριε Πρόεδρε, εγώ θα σας βγάλω από τη «δύσκολη» θέση. Θα μου επιτρέψετε να μιλήσω δύο σε ένα, δηλαδή να μου δώσετε λίγο χρόνο παραπάνω και να μιλήσω και για την Κύρωση, όπως είπε ο κ. Λοβέρδος, αλλά και για την τροπολογία. Σε ό,τι αφορά την Κύρωση του Μνημονίου Κατανόησης μεταξύ Ιορδανίας και Ελλάδος που εξετάζουμε σήμερα, το Μνημόνιο αυτό είχε υπογραφεί τον Ιούνιο του 2014 από τον Έλληνα Υπουργό Εξωτερικών τότε και από τον αντίστοιχο Ιορδανό τότε Υπουργό Εξωτερικών. Αυτό το Μνημόνιο εντάσσεται στο πλαίσιο μιας αναθεωρημένης Ευρωπαϊκής Πολιτικής Γειτονίας της Ευρωπαϊκής Ένωσης με τον αραβικό κόσμο και γενικότερα με χώρες μη μέλη της Ευρωπαϊκής Ένωσης. Η αιτιολογική έκθεση που συνοδεύει το Μνημόνιο προς κύρωση λέει ότι ο βασικός στόχος της πρωτοβουλίας αυτής είναι η αξιοποίηση των παραδοσιακά εξαιρετικών διμερών σχέσεων. Πράγματι, έχουμε εξαιρετικές διμερείς σχέσεις με τον αραβικό κόσμο και την Ιορδανία, οι οποίες βέβαια το διάστημα αυτό - και όχι μόνο αυτό, της συγκυβέρνησης, αλλά και της συγκυβέρνησης Σαμαρά - κλονίζονται, με τη γειτνίασή μας πλέον και με τις σχέσεις που έχουμε αναπτύξει - καλώς ή κακώς - με το κράτος δολοφόνο της περιοχής, το Ισραήλ. Αυτό το Μνημόνιο, λοιπόν, που συζητάμε σήμερα, προβλέπει παροχή θεσμικής τεχνογνωσίας από τη χώρα μας, προβλέπει επισκέψεις στελεχών του Υπουργείου Εξωτερικών, στελεχών της ελληνικής Δημόσιας Διοίκησης, να συζητούν για θέματα ευρωπαϊκού ενδιαφέροντος, να υπάρξει εκ μέρους μας μια στήριξη κάποιων μεταρρυθμιστικών προσπαθειών της ιορδανικής πλευράς για εμπέδωση - όπως λέγεται - των δημοκρατικών θεσμών και για μία κοινωνική και οικονομική ανάπτυξη της φίλης χώρας. Κατ' αρχάς να πούμε και να γίνει γνωστό - νομίζω ότι το ξέρουν και οι κύριοι συνάδελφοι - ότι αυτό το Μνημόνιο Κατανόησης των δύο χωρών έρχεται προς κύρωση στην Ολομέλεια μετά από δύο ολόκληρα χρόνια. Και θα αναρωτηθεί κάποιος: Γιατί αυτή η καθυστέρηση; Όσον αφορά το περιεχόμενο του Μνημονίου, για εμάς κρίνεται ασήμαντο. Θα υπάρξουν κάποιες ανούσιες επισκέψεις - όπως είπα - από εκπροσώπους των Υπουργείων Εξωτερικών. Δεν θα υπάρχει αντικείμενο. Βέβαια, καλό είναι να υπάρχουν δίαυλοι επικοινωνίας με χώρα του αραβικού κόσμου. Τουλάχιστον, όμως, για εμάς δεν χρειάζονται ανούσιες συναντήσεις χωρίς αντικείμενο. Γι' αυτόν τον λόγο εμείς κρίνουμε αυτό το Μνημόνιο προσχηματικό και θα έλεγα ασήμαντο και δεν πιστεύουμε ότι εξυπηρετεί τα συμφέροντα της χώρας μας. Γιατί δεν χρειάζονται αυτές οι συναντήσεις, δεν χρειάζονται συναντήσεις που θα κοστίζουν στον ελληνικό λαό και - να το πούμε και ξεκάθαρα; - δεν μας ωφελεί σε τίποτα ο διπλωματικός τουρισμός. Τη στιγμή αυτή τα πράγματα είναι σοβαρά για την πατρίδα μας. Η Ελλάδα βρίσκεται σε κίνδυνο. Απαιτούνται σοβαρές κινήσεις από τη χώρα μας και εντός και εκτός Ευρωπαϊκής Ένωσης, κινήσεις που θα μπορέσουν να δώσουν σημαντικές λύσεις στα πολύ σοβαρά προβλήματα, όπως είναι το πρόβλημα της μαζικής μετανάστευσης εκατοντάδων χιλιάδων μουσουλμάνων από μία σειρά αραβικών χωρών, είτε αυτές βρίσκονται σε πόλεμο είτε όχι. Αυτοί έρχονται εδώ στην πατρίδα μας για να περάσουν στην Ευρώπη και τελικά αποκλείονται στην Ελλάδα, αφού οι υπόλοιπες χώρες έχουν κλείσει κατ' ουσίαν τα σύνορά τους. Παντού υψώνονται φράχτες. Μέχρι και τα όμορα κράτη Βουλγαρία, Σκόπια, Αλβανία, υψώνουν φράχτες. Μόνο η Ελλάς παραμένει - ας μου επιτραπεί η έκφραση - ξέφραγο αμπέλι, να έρχονται εδώ όλου του κόσμου οι κατατρεγμένοι, να έρχονται εδώ άνθρωποι οι οποίοι είναι διαφορετικού θρησκεύματος, διαφορετικής φυλής και διαφορετικής κουλτούρας. Αυτοί οι άνθρωποι, αν θυμόσαστε και βλέπετε το διαδίκτυο και τα δελτία ειδήσεων, υψώνουν με τα χέρια τους κομμένα κεφάλια. Αυτούς τους ανθρώπους εμείς, καλοσυνάτοι και ωραίοι, θα πούμε ότι τους θέλουμε να μετέχουν της δικής μας παιδείας, ότι αυτοί είναι Έλληνες! Από υπουργικά χείλη μάλιστα ακούστηκε - άκουσον, άκουσον! - ότι αυτοί οι άνθρωποι, αυτοί οι εισβολείς στη χώρα μας, θα προσφέρουν τη λύση στο δημογραφικό! Υπάρχουν χιλιάδες πρόσωπα, χιλιάδες άνθρωποι από Μαρόκο, Αλγερία, Ιράν και Πακιστάν, οι οποίοι δεν αντιμετωπίζουν κάποια πολεμική σύρραξη στη χώρα τους. Αφού μιλάμε, λοιπόν, σήμερα για μνημόνιο συνεννόησης και κατανόησης με αραβική χώρα και μάλιστα χώρα γείτονα της Συρίας, η κριτική μας θα σταθεί στο ότι αυτές οι χώρες θα πρέπει να αναλάβουν τις ευθύνες τους. Να μην ξεχνάμε ότι η Ιορδανία συμμετέχει ενεργά στη συμμαχία που έχουν φτιάξει οι Αμερικανοί για να ρίξουν τον νόμιμο Πρόεδρο της Συρίας Άσαντ, αφήνοντας την Ευρώπη και κυρίως την Ελλάδα να αντιμετωπίσει τις συνέπειες της αναταραχής στη Συρία ή όποιας άλλης αναταραχής αποφασίσουν τα «γεράκια» του ΝΑΤΟ και των Ηνωμένων Πολιτειών στην Ανατολική Μεσόγειο. Για το μείζον αυτό θέμα της λαθρομετανάστευσης - μετανάστευσης, προσφυγικό, όπως θέλετε πείτε το - η Χρυσή Αυγή καταθέτει άμεσα σχέδιο νόμου τις επόμενες μέρες, ώστε να λυθεί οριστικά αυτό το πρόβλημα και να πάψει επιτέλους και αυτό το δουλεμπόριο. Πιστέψτε με ότι υπάρχουν λύσεις. Πολιτική βούληση χρειάζεται. Κύριε Πρόεδρε, είναι κατανοητό ότι καταψηφίζουμε το μνημόνιο που συζητούμε σήμερα και πάμε σε ένα πράγμα ουσίας. Είναι η τροπολογία. Δεν θα σταθώ στο διαδικαστικό, κατά πόσον αυτή η τροπολογία πρέπει να έρθει σε μια ανούσια συζήτηση, σε μια κύρωση, δηλαδή, και όχι σε ένα σχέδιο νόμου, το οποίο θα είναι και από το ανάλογο Υπουργείο, από το Υπουργείο Οικονομικών και όχι από το Υπουργείο Εξωτερικών. Εν πάση περιπτώσει, διαβάζω, εδώ, ότι δίδεται παράταση ενός μήνα για την πώληση κόκκινων δανείων με υποθήκη. Λέει χαρακτηριστικά: «…να καθορισθεί ορθά το εφαρμοστικό πλαίσιο της μεταβίβασης των απαιτήσεων από καταναλωτικές δανειακές συμβάσεις, συμβάσεις με υποθήκη ή με προσημείωση υποθήκης πρώτης κατοικίας, δάνεια και πιστώσεις προς μικρές και μεσαίες επιχειρήσεις, όπως αυτές ορίζονται από τη σύσταση 2003/361/ΕΚ της Ευρωπαϊκής Επιτροπής της 6ης Μαΐου 2003…». Δηλαδή, να προσφέρουμε τα σπίτια, την πρώτη κατοικία των Ελλήνων και μάλιστα σημειώστε - γιατί κανείς δεν έχει ασχοληθεί και μόνο η Χρυσή Αυγή έχει υποβάλει σχετική ερώτηση και είχαμε πάρει διαβεβαιώσεις από τον αρμόδιο Υπουργό - ότι μέσα είναι και η πρώτη κατοικία των ΑΜΕΑ, ανθρώπων που δεν έχουν στον ήλιο μοίρα, που τους έχει κοπεί η σύνταξη, που τους κόβεται το ΕΚΑΣ, που θα τους πάρουν και το σπίτι. Έχουμε, λοιπόν, σίτιση, στέγαση, δωρεάν μεταφορές για τους εισβολείς και για τους Έλληνες, το ίδιο το κράτος, η ίδια η Κυβέρνηση, ψηφίζει να τους πάρουν τα σπίτια! Λέγεται αυτό δημοκρατία; Μήπως αυτό, τελικώς, είναι η επιτομή - και μιλώ με την αρχαιοελληνική έννοια του όρου, για να μην ξεσηκωθείτε και φωνάζετε - της τυραννίας; Γι' αυτό πρέπει να αντιδράσει ο λαός. Διαβάζω παρακάτω, που λέει ότι αντί να έχουμε καταληκτική ημερομηνία που θα δοθούν οι πρώτες κατοικίες τσάμπα στα funds, για να έρθουν αυτά πλέον και να κατασχέσουν τα σπίτια των Ελλήνων, στις 15 Μαρτίου, θα είναι στις 15 Απριλίου. Δηλαδή, κερδίζετε εσείς έναν μήνα πολιτικό χρόνο. Δεύτερον, ό,τι και να γίνει από τις 15 Απριλίου και μετά να ξέρετε - και ξέρει ο κόσμος - ότι έρχονται μαύρες μέρες. Έρχεται, θα έλεγα, η μεγάλη εβδομάδα, έρχεται η σταύρωση του λαού μας. Η πρώτη κατοικία των Ελλήνων, το κάστρο, το φρούριο κάθε Έλληνα, η απαντοχή του, αυτό που έχει ο Έλληνας στο DNA του, ένα κεραμίδι για τα παιδιά του, ένα κεραμίδι για να βάλει την οικογένειά του, έρχεται με τη βοήθεια του ίδιου του κράτους, του υποτιθέμενου αριστερού κράτους, αριστερής κυβέρνησης, που μιλά για τα κοινωνικά δίκαια και την κοινωνική δικαιοσύνη, να του το κατασχέσει. Μεγάλη εβδομάδα, λοιπόν, για τον λαό μας, αλλά να ξέρετε, κύριε Πρόεδρε, κυρίες και κύριοι, ότι η Μεγάλη Εβδομάδα καταλήγει στη Σταύρωση, αλλά κάθε σταύρωση έχει και την ανάσταση. Εσείς όλοι θα τρίβετε τα μάτια σας, όταν ο λαός μας αφυπνιστεί και καταλάβει τη δύναμή του. Και τότε δεν θα υπάρχουν μεγαλοσυνδικαλιστές να «καπελώσουν» τον αγώνα τους, όπως έγινε στους αγρότες. Δεν θα υπάρχουν άνθρωποι - πόσοι είναι αυτοί οι προδότες; - που θα καπελώσουν τον γνήσιο αγώνα των Ελλήνων. Κύριε Πρόεδρε, η Συγκυβέρνηση ΣΥΡΙΖΑ - ΑΝΕΛ και με αυτήν την τροπολογία και με την τακτική της σπείρει ανέμους και θα θερίσει θύελλες.
Κύριε Πρόεδρε, παρακαλώ τον λόγο επί της διαδικασίας.
Πάλι; Αφού καταλήξαμε στη διαδικασία. Αφήστε να μιλήσει ο κ. Τάσσος και μετά θα πάρετε τον λόγο…
Δεν έχει καθοριστεί η διαδικασία.
Καθορίστηκε η διαδικασία. Θα δώσουμε τον λόγο στους εισηγητές και στους ειδικούς αγορητές για την τροπολογία μετά, σε όσους θέλουν.
Έχει κάνει μια εύστοχη παρατήρηση ο κ. Λοβέρδος, ότι αλλάζει η διαδικασία…
Πήρε απάντηση ο κ. Λοβέρδος.
Επιτρέψτε μου για μισό λεπτό.
Έχετε τον λόγο.
Εάν το δεχθείτε αυτό, σημαίνει ότι συζητάμε και την τροπολογία, αλλά με παρόντα τον Υπουργό που την καταθέτει.
Σωστό.
Σε ποιον θα τα λέμε;
Έρχεται.
Έρχεται, αλλά να ξέρουμε ποια είναι η διαδικασία ακριβώς. Θα τα λέμε στον κ. Αμανατίδη;
Θα έρθει ο Υπουργός.
Είμαστε σίγουροι ότι θα έρθει;
Τον λόγο έχει τώρα ο κ. Τάσσος. Θέλετε να μιλήσετε τώρα και για τα δύο;
Όχι, θα μιλήσω για τη σύμβαση.
Πέντε λεπτά είναι αρκετά;
Λιγότερο θα χρειαστώ, κύριε Πρόεδρε. Κύριε Πρόεδρε, είναι προκλητικό και αποκαλυπτικό συνάμα, τα ερείπια, ο πόνος και ο θάνατος που άφησε πίσω της η «Αραβική Άνοιξη» να θεωρούνται πρόσφορο έδαφος, για να εμπεδωθούν οι δημοκρατικοί θεσμοί - βλέπε δικτατορία της αστικής τάξης - και η κοινωνικοοικονομική ανάπτυξη - βλέπε καπιταλιστική ανάπτυξη - γιατί αυτή η σύμβαση, αυτή η συνθήκη δεν κάνει τίποτε άλλο παρά να εμπεδώνει το είδος της ανάπτυξης που εξυπηρετεί το μεγάλο κεφάλαιο. Και αυτό σημαίνει τσάκισμα μισθών, συντάξεων και εργασιακών δικαιωμάτων και πόλεμο για τη διεκδίκηση του ελέγχου των φυσικών πόρων και των δρόμων μεταφοράς τους στην περιοχή. Αυτό έρχεται να εμβαθύνει αυτή η συνθήκη και έρχεται να βάλει και τον λαό της Ιορδανίας στο άρμα αυτών που η όποια ανάπτυξη είναι για μία χούφτα ανθρώπους. Είναι, λοιπόν, φανερό ότι εμείς δεν μπορούμε παρά να καταψηφίσουμε μία τέτοια συνθήκη και θα συμπλήρωνα ότι είναι, επίσης, προκλητικό και αποκαλυπτικό, όταν αυτοί που προκάλεσαν τον πόλεμο και έδιωξαν από τις εστίες τους εκατομμύρια ανθρώπους, σήμερα να χύνουν «κροκοδείλια» δάκρυα και ακόμη περισσότερο να υψώνουν τείχη και να ψηφίζουν ναζιστικής έμπνευσης νόμους, όπως στη Δανία, για την κατάσχεση τιμαλφών ή να προτείνουν ρυθμίσεις - οι ομογάλακτοί τους εδώ στην Ελλάδα - για στρατόπεδα συγκέντρωσης, όπου εκεί θα δουλεύουν οι μετανάστες τζάμπα, για να μπορούν να εξαγοράζουν το φαγητό που θα τους δίνουν. Αυτά έχω να πω, κύριε Πρόεδρε, ευχαριστώ.
Ευχαριστούμε, κύριε Τάσσο, και για το σύντομο της παρέμβασης. Ο κ. Αμανατίδης έχει τον λόγο.
Καλημέρα, κυρίες και κύριοι Βουλευτές. Σημειώνω, από την αρχή του λόγου μου, ότι στην αρμόδια επιτροπή υπήρξε η συντριπτική πλειοψηφία συμφωνίας στην εν λόγω κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για θέματα συνεργασίας σε θέματα Ευρωπαϊκής Ένωσης. Το μνημόνιο κατανόησης το οποίο έρχεται προς κύρωση είναι σημαντικό να γνωρίζουμε ότι ήρθε και συντάχθηκε με πρωτοβουλία της Ελλάδας και υπεγράφη στις 10 Ιουνίου του 2014 στην Αθήνα, όπως αναφέρθηκαν και οι ομιλητές, όταν επισκέφθηκε ο Υπουργός Εξωτερικών της Ιορδανίας τη χώρα μας. Ποιος είναι ο στόχος του; Η αξιοποίηση των παραδοσιακά άριστων πολιτικών σχέσεων μεταξύ των δύο κρατών προς την κατεύθυνση της παροχής, από την πλευρά της χώρας μας, μιας θεσμικής τεχνογνωσίας επί θεμάτων ευρωπαϊκού ενδιαφέροντος. Κυρίες και κύριοι Βουλευτές, η ενίσχυση των σχέσεων με την Ιορδανία και η στήριξη των μεταρρυθμιστικών προσπαθειών της ιορδανικής πλευράς, για την εμπέδωση των δημοκρατικών θεσμών και την κοινωνικοοικονομική ανάπτυξη της χώρας, αποτελεί μία σταθερή επιδίωξη της Ευρωπαϊκής Ένωσης. Με δεδομένο ότι η Ιορδανία αναγνωρίστηκε ως μεσογειακή χώρα, εταίρος της Ευρωπαϊκής Ένωσης, αλλά και λόγω του στρατηγικού χαρακτήρα της χώρας, κόμβος της νότιας γειτονίας και του αραβικού κόσμου, βέβαια, γενικότερα, το θεσμικό πλαίσιο των διμερών σχέσεων Ιορδανίας και Ευρωπαϊκής Ένωσης, καθορίζεται, όπως είναι γνωστό, από τη ευρωμεσογειακή συμφωνία σύνδεσης, καθώς και από το σχέδιο δράσης 2012, που έχει υιοθετηθεί στο πλαίσιο της νότιας διάστασης της ευρωπαϊκής πολιτικής γειτονίας. Αναγνωρίζοντας, λοιπόν, τη σημαντική εμπειρία του Υπουργείου Εξωτερικών της Ελλάδας σχετικά με τη λειτουργία των θεσμικών οργάνων για την υλοποίηση των κοινών πολιτικών της Ευρωπαϊκής Ένωσης, με το παρόν μνημόνιο κατανόησης η χώρα μας συμβάλλει αποφασιστικά στην υλοποίηση των διαδικασιών μεταρρύθμισης που έχει εκκινήσει το αντισυμβαλλόμενο μέρος, με στόχο την ενίσχυση της συνεργασίας και την προσέγγιση μεταξύ Ιορδανίας και Ευρωπαϊκής Ένωσης. Με τις ειδικότερες ρυθμίσεις του παρόντος μνημονίου προβλέπεται η παροχή αρωγής για την ανάπτυξη θεσμικής υποδομής, μέσω της ανταλλαγής εμπειριών, εμπειρογνωμοσύνης και τεχνογνωσίας στην υλοποίηση των πολιτικών. Η αρωγή αυτή υλοποιείται μέσω εκπαιδευτικών προγραμμάτων, επισκέψεων, κοινών μελετών και ερευνών, καθώς και άλλων συναφών δραστηριοτήτων. Επίσης, προβλέπεται η δυνατότητα τα συμβαλλόμενα μέρη να αναζητήσουν τη χρηματοδότηση των εν λόγω προγραμμάτων και των σχεδίων δράσεων από τους μηχανισμούς θεσμικής συνεργασίας και χρηματοδότησης, που λειτουργούν στο πλαίσιο της Ευρωπαϊκής Ένωσης. Κυρίες και κύριοι βουλευτές, πιστεύουμε ότι με την κύρωση της παρούσας συμφωνίας θα έχουμε σημαντικά οφέλη για τη χώρα μας, μέσω της αναβάθμισης των εθνικών μας σχέσεων με την Ιορδανία, η οποία Ιορδανία, σημειωτέον, λειτουργεί παραδοσιακά αφ' ενός ως παράγοντας σταθερότητας της ευρύτερης περιοχής της Μέσης Ανατολής και αφ' ετέρου, την παρούσα χρονική συγκυρία, φιλοξενεί έναν διαρκώς διογκούμενο αριθμό Σύριων προσφύγων. Με κατεύθυνση την ανάπτυξη ευρύτερων εθνικών γεωπολιτικών σχέσεων καλής γειτονίας και με σκοπό την αδήριτη ανάγκη στήριξης διαδικασιών δημοκρατικής μεταρρύθμισης και οικονομικής ανάπτυξης, εισηγούμαι, βεβαίως, τη νομοθετική κύρωση του παρόντος νομοσχεδίου. Προφανώς, θα μπορούσαν να γίνουν περισσότερα. Όμως, το σχετικό μνημόνιο κατανόησης ξεκινά και συνεχίζει τις καλές σχέσεις. Η επίκληση του γεγονότος από κάποιες πολιτικές δυνάμεις ότι «δεν είναι κάτι» και ο μηδενισμός των πάντων δεν μπορεί να είναι στη λογική μας. Οτιδήποτε θετικό γίνεται, νομίζω, θα πρέπει να αναγνωρίζεται και ίσως θα έπρεπε να υπάρχει απόλυτη ομοφωνία. Ευχαριστώ, κύριε Πρόεδρε. Ευχαριστώ, κυρίες και κύριοι συνάδελφοι.
Και εμείς ευχαριστούμε για τον σεβασμό στον χρόνο. Κύριε Λυκούδη, είναι εύλογη η παρατήρηση - απαίτησή σας. Ο Υπουργός έρχεται. Έχω πληροφορηθώ ότι είναι καθ' οδόν. Θα δώσω, πρώτα, τον λόγο στον εισηγητή του ΣΥΡΙΖΑ. Ο κ. Μπαλλής έχει τον λόγο.
Κύριε Πρόεδρε, μπορώ να έχω τον λόγο;
Ορίστε, κύριε Λοβέρδο, έχετε τον λόγο.
Αυτό που είπε ο συνάδελφος κ. Λυκούδης είναι απολύτως σωστό.
Το είπα αυτό, κύριε Λοβέρδο.
Ακούστε το εξής, κύριε Πρόεδρε: Θα δώσετε τον λόγο στον εισηγητή του ΣΥΡΙΖΑ. Αν το θεωρείτε σωστό, πρέπει και να το παρακολουθήσετε, δηλαδή να διακόψουμε για πέντε λεπτά. Τι είναι ο εισηγητής του ΣΥΡΙΖΑ; Είναι δεδομένος για τον Υπουργό; Δεν μπορεί να κάνει μία παρατήρηση; Δεν μπορεί να πει κάτι; Δεν πρέπει να ακούει η Κυβέρνηση; Είναι εδώ η Κυβέρνηση διά του κ. Αμανατίδη. Σωστό. Όμως, το θεωρείτε ολοκληρωμένο;
Όχι, αν επιμένετε να κάνουμε διακοπή, να την κάνουμε.
Δεν επιμένω. Το θέτω στη διακριτική σας ευχέρεια. Αν ο κ. Αμανατίδης αισθάνεται ότι μπορεί να το φέρει εις πέρας, να καθίσουμε με τον κ. Αμανατίδη. Αλλά πάντως χωρίς να είναι εδώ ο Υπουργός για να πάρει τον λόγο…
Κύριε Πρόεδρε, ας κάνουμε μία διακοπή.
Σωστό είναι, κύριε Πρόεδρε.
Ωραία, θα κάνουμε για πέντε λεπτά διακοπή.
Να διευκολύνω πριν προχωρήσουμε. Θα ήθελα να μιλήσω για την βουλευτική τροπολογία.
Μην προτρέχετε για αυτό, κύριε Αμανατίδη. Διακόπτουμε για πέντε λεπτά.
Κυρίες και κύριοι συνάδελφοι, επαναλαμβάνεται η συνεδρίαση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το 13ο Δημοτικό Σχολείο Περιστερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για λίγο ο Υφυπουργός Εξωτερικών κ. Αμανατίδης.
Κύριε Πρόεδρε, θα ήθελα να αναφερθώ στην τροπολογία - προσθήκη που κατατέθηκε από Βουλευτές του ΣΥΡΙΖΑ και αφορά την αντικατάσταση διατάξεων του προεδρικού διατάγματος 141/2014, αναφορικά με τις προϋποθέσεις απόκτησης αποδεικτικών ναυτικής ικανότητας και τα δικαιώματα υπηρεσίας στα πλοία. Όπως είναι κατανοητό, δεν είμαι καθ' ύλην αρμόδιος να κάνω δεκτή την τροπολογία, χωρίς μάλιστα την παρουσία και τη σύμφωνη γνώμη του Υπουργού Ναυτιλίας και Νησιωτικής Πολιτικής, ο οποίος είναι και ο μόνος αρμόδιος για την αντικατάσταση διατάξεων του εν λόγω προεδρικού διατάγματος. Ευχαριστώ, κύριε Πρόεδρε.
Τον λόγο έχει ο Υπουργός κ. Σταθάκης.
Αγαπητές και αγαπητοί συνάδελφοι, καταθέτω αυτήν την τροπολογία που αφορά στην αναστολή των διατάξεων του άρθρου 3 του ν.4354/2015 για έναν επιπρόσθετο μήνα. Υπενθυμίζω ότι ο νόμος αυτός αφορά στην αναστολή των καταναλωτικών δανειακών συμβάσεων, των συμβάσεων που έχουν υποθήκη ή προσημείωση υποθήκης την πρώτη κατοικία και τις πιστώσεις προς μικρές και μεσαίες επιχειρήσεις. Αυτές οι τρεις κατηγορίες κόκκινων δανείων βρίσκονται, όπως γνωρίζετε, υπό διαπραγμάτευση σε αυτόν τον κύκλο της πρώτης αξιολόγησης. Οπότε, προτείνεται η αναστολή για ακόμη έναν μήνα αυτής της διάταξης, έως ότου οριστικοποιηθεί το πλαίσιο εφαρμογής των συγκεκριμένων κατηγοριών δανείων.
Τον λόγο έχει ο κ. Μπαλλής.
Επί της τροπολογίας, κύριε Πρόεδρε;
Για την τροπολογία, ναι. Έχετε πέντε λεπτά, κύριε Μπαλλή.
Και λιγότερο, κύριε Πρόεδρε. Αυτό που θέλω να πω είναι ότι αυτό το οποίο ζητάμε, όπως πολύ σωστά είπε ο κύριος Υπουργός, είναι μια παράταση ενός μήνα, για να καθοριστεί αυτό το πλαίσιο, έτσι ώστε να μπορέσουμε να διαμορφώσουμε το προστατευτικό πλαίσιο για αυτές τις κατηγορίες των κόκκινων δανείων. Όπως πολύ σωστά ειπώθηκε, δεν είναι μόνο τα στεγαστικά δάνεια. Είναι κάθε είδους δάνειο το οποίο έχει υποθήκη κάποιο ακίνητο και το οποίο μπορεί να κινδυνεύσει. Είναι γνωστό ότι από την απέναντι πλευρά υπάρχει το αίτημα για την πλήρη απελευθέρωση όλων των δανείων, έτσι ώστε να μεταβιβαστούν στα μη τραπεζικά ιδρύματα, αυτά τα οποία λέμε και εξακολουθούμε να χαρακτηρίζουμε ως «γεράκια της αγοράς». Αυτό το οποίο θέλουμε και επιδιώκουμε είναι η προστασία - και η οριζόντια προστασία - όλων αυτών των κατηγοριών των δανείων. Αυτή η παράταση του ενός μήνα θα είναι το διάστημα κατά το οποίο θα δοθεί και η δυνατότητα της διαπραγμάτευσης, καθώς περιλαμβάνεται ως περιεχόμενο της διαπραγμάτευσης και αυτό το σχέδιο. Θα μας δώσει, λοιπόν, τη δυνατότητα να διαμορφώσουμε αυτό το προστατευτικό πλαίσιο που επιδιώκουμε.
Ευχαριστώ. Ο κ. Κεφαλογιάννης έχει τον λόγο.
Ευχαριστώ, κύριε Πρόεδρε. Όσον αφορά την υπουργική τροπολογία, επί της ουσίας εμείς θα συμφωνήσουμε και θα την υπερψηφίσουμε. Ωστόσο, δεν μπορώ να μην στηλιτεύσω το γεγονός ότι για άλλη μία φορά σε μία κύρωση διεθνούς συνθήκης μεταξύ της Ελλάδας και κάποιας άλλης χώρας έρχεται μία τροπολογία και στην ουσία πάμε σε μία κακή νομοθέτηση. Αντιλαμβάνομαι το επείγον της διαδικασίας, το να περάσει και να δοθεί αυτή η παράταση του ενός μήνα, αλλά σε κάθε περίπτωση νομίζω ότι η Κυβέρνηση θα μπορούσε να βρει και κάποιους άλλους τρόπους και να αποφύγει να υπάρξει αυτή η νομοθέτηση. Όσον αφορά την βουλευτική τροπολογία σε σχέση με το Υπουργείο Ναυτιλίας, θα την καταψηφίσουμε, γιατί δεν ήταν καν εδώ ο Υπουργός Ναυτιλίας και Νησιωτικής Πολιτικής, να μας εξηγήσει το επείγον αυτής της τροπολογίας. Νομίζω ότι δεν είναι ζήτημα που πρέπει να περάσει σήμερα. Ήρθε ο αρμόδιος Αναπληρωτής Υπουργός Εξωτερικών να απαντήσει σε μία άσχετη τροπολογία, άρα εμείς δεν βρίσκουμε τον λόγο να περάσει μέσω αυτής της διαδικασίας. Γι' αυτόν τον λόγο είμαστε κατά. Ευχαριστώ πολύ.
Ο κ. Κωνσταντινόπουλος έχει τον λόγο.
Κύριε Υπουργέ, πρώτα από όλα να σας πούμε τα συγχαρητήρια για τη χθεσινή απονομή στον Πρωθυπουργό του τίτλου του επίτιμου διδάκτορα από ιδιωτικό Πανεπιστήμιο της Τουρκίας. Χαίρομαι που κάνετε μεγάλα βήματα, έστω και στη διπλανή χώρα, στα πανεπιστήμια. Βέβαια, πραγματικά εκεί πέρα νομίζω ότι θα υπάρξει και ειδική διατριβή για τη συμπεριφορά του, πώς ο Πρωθυπουργός λέει τόσα πολλά ψέματα και πόσο εύκολα οι πολίτες αυτά τα ψέματα τα ψήφιζαν. Είναι μία διατριβή η οποία πρέπει να γίνει. Ας γίνει, τουλάχιστον, σε γειτονικό κράτος, αφού τα δικά μας πανεπιστήμια δεν μπορούν να την αξιοποιήσουν.
Ευτυχώς, έχουν γίνει διατριβές και για το ΠΑΣΟΚ!
Από το ΠΑΣΟΚ έχετε αρκετούς, τον κ. Κουρουμπλή, την κ. Τζάκρη, που είναι Υφυπουργός σας. Νομίζω ότι θα σας βοηθήσουν πάρα πολύ. Είναι από τα στελέχη τα οποία μπορούν να σας βοηθήσουν. Η κ. Τζάκρη είναι αρμόδια Υφυπουργός σας και ο κ. Κουρουμπλής, με εικοσιπενταετία σε αυτά, θα σας δώσουν τις διαδικασίες. Εδώ, όμως, κύριε Υπουργέ, θέλω να σας πω το εξής: Φέρατε μία τροπολογία - και βεβαίως, την στηρίζουμε την τροπολογία - όμως, αποδεικνύεται ότι δεν είσαστε προετοιμασμένοι. Είναι γνωστό ότι εσείς ο ίδιος λέγατε ότι θα κλείσει το πρόγραμμα από βδομάδα σε βδομάδα. Θυμάστε τον προηγούμενο χρόνο. Τώρα λέτε ότι θα κλείσει η αξιολόγηση από μήνα σε μήνα. Τον προηγούμενο μήνα φέρατε πάλι μία παράταση. Τώρα φέρνετε καινούργια. Μήπως να το κάνετε εξάμηνο, για να είστε σίγουρος;
Αν το επιθυμείτε…
Κύριε Υπουργέ, ξέρω τη χαλαρότητά σας. Την έχουμε συζητήσει. Δεν επανέρχομαι σε αυτό. Νομίζω ότι το γνωρίζουμε. Το ζητούμενο είναι ότι η Κυβέρνηση, όταν ψηφίσαμε το νομοσχέδιο, κι εσείς ο ίδιος είχατε πει ότι μέχρι τις 15 Φεβρουαρίου θα είχατε κλείσει όλα τα θέματα και πόσω μάλλον αυτά τα θέματα τα οποία πάνε πίσω την οικονομία. Δυστυχώς, έρχεστε σήμερα και μας λέτε με την τροπολογία αυτή ότι λόγω ανικανότητας της Κυβέρνησης να κλείσει αυτά που εσείς είχατε πει ότι ήταν προετοιμασμένα, ώστε να ολοκληρωθούν μέχρι 15 Φεβρουαρίου, δεν τα έχετε ολοκληρώσει. Δεν θα σας ζητήσω να μου πείτε ημερομηνία. Δεν πέφτετε ποτέ μέσα. Άρα δεν υπάρχει λόγος να συζητήσουμε ημερομηνία πότε θα κλείσει η αξιολόγηση και η συμφωνία. Σας λέμε, όμως, ότι και σε αυτό, ως ένα κομβικό ζήτημα το οποίο αφορά την ίδια την οικονομία, αφορά τους πολίτες, δείχνετε ότι είσαστε ανίκανοι, ως Κυβέρνηση, να χειριστείτε αυτό το θέμα.
Κλείνετε σε όλες τις πτώσεις την ανικανότητα για να σας καταλάβουμε.
Κύριε Θεωνά...
Αλλιώς δεν μπορούμε να σας καταλάβουμε.
Το δεύτερο - και τελειώνω με αυτό - είναι ότι θα ήθελα να σας παρακαλέσω, κύριε Υπουργέ, να ζητήσετε από τους αρμόδιους οι οποίοι απαντούν στις ερωτήσεις, που έχουν την αρμοδιότητα να απαντήσουν, να απαντάνε στις ερωτήσεις των Βουλευτών που καταθέτουμε. Έχουμε καταθέσει μία σειρά ερωτήσεις που αφορούν το παλαιό πρόγραμμα του ΕΣΠΑ και κυρίως τα κονδύλια που είπε και η κ. Κρέτσου, αλλά κανένας από το Υπουργείο σας δεν μας απαντά. Είμαι σίγουρος ότι εσείς θα δώσετε τις κατάλληλες οδηγίες τώρα, για να απαντήσουν. Σας ευχαριστώ πολύ.
Κι εμείς ευχαριστούμε. Μέσα σε λίγο χρονικό διάστημα ο κ. Κωνσταντινόπουλος πρόλαβε και περιέλαβε και την κριτική στον λαό.
Κύριε Πρόεδρε…
Κύριε Αμυρά, τι θέλετε;
Για την τροπολογία...
Ορίστε, έχετε το λόγο.
Ευχαριστώ, κύριε Πρόεδρε. Θα ξεκινήσω κι εγώ με το θέμα της Τουρκίας. Θα έλεγα ότι έχουν χιούμορ οι Τούρκοι γείτονες, που αναγόρευσαν τον Πρωθυπουργό επίτιμο διδάκτορα σε ιδιωτικό πανεπιστήμιο οικονομίας. Και νομίζω ότι έχουν πολλά να διδαχθούν οι Τούρκοι για το πώς κλείνεις τις Τράπεζες, για παράδειγμα, στη χώρα σου και πώς οδηγείς εξήντα χιλιάδες επιχειρήσεις στη Βουλγαρία. Νομίζω ότι θα τους δώσει καλά παραδείγματα πώς τα κατάφερε αυτά ο κ. Τσίπρας και πώς βουλιάζει, βέβαια, την ελληνική οικονομία. Όμως, η τροπολογία που φέρατε, κύριε Υπουργέ, είναι άλλο ένα δείγμα της πρόχειρης νομοθέτησης, με την οποία αντιλαμβάνεστε την κοινοβουλευτική διαδικασία. Συζητάμε το μνημόνιο συνεργασίας με την Ιορδανία και έρχεται η παράταση. Εμείς θα την υπερψηφίσουμε, αλλά θέλω, επί τη ευκαιρία, να σας θέσω και κάποια ερωτήματα. Τα άρθρα 1, 2 και 3 του ν.4354/2015 για τα κόκκινα επιχειρηματικά, τα στεγαστικά, τα καταναλωτικά, τα ενυπόθηκα ή εκείνα με προσημείωση υποθήκης δάνεια περνούν, ως γνωστόν, στις εταιρείες μεταβίβασης αυτών των απαιτήσεων, των οποίων θυμίζω ότι ο τρόπος σύστασης και λειτουργίας τους είναι αρκετά απλός: Με μετοχικό κεφάλαιο 100.000 ευρώ μπορούν να διεκδικήσουν τα δάνεια του κόσμου, που εσείς - κυρίως, οι Βουλευτές του ΣΥΡΙΖΑ - λέγατε ότι δεν θα αφήσετε να πάνε τα δάνεια αυτά και τα σπίτια του κόσμου στα «γαμψά νύχια» των τραπεζιτών. Τώρα ξέρετε πού τα πηγαίνετε; Τα πηγαίνετε στις συνέργειες των ενεχυροδανειστηρίων. Οι αγορές χρυσού, που βλέπουμε στις γειτονιές, έχουν συνασπιστεί, έκαναν μεταξύ τους νέες εταιρείες, για να πάρουν τα δάνεια του κόσμου. Πού είναι η ευαισθησία σας; Επί τη ευκαιρία, δεδομένου ότι ο ίδιος ο ν.4354/2015 υποχρεώνει αυτές τις εταιρείες να καταταγούν ως ιδρυθείσες, βάσει του νόμου, σε ένα ειδικό μητρώο της Τράπεζας της Ελλάδος, θα ήθελα να μας πείτε - παρακαλούμε - στοιχεία, δηλαδή πόσες από αυτές τις εταιρείες έχουν ήδη δημιουργηθεί, ονομαστικά κάθε μία εταιρεία ξεχωριστά. Επίσης, θα θέλαμε να δούμε αν τηρούνται οι προθεσμίες των είκοσι ημερών. Είκοσι ημέρες ήταν η προθεσμία της εταιρείας που καταθέτει την αίτηση για να πάρει τη δυνατότητα αυτήν που της παρέχει ο νόμος, για να μεταβιβαστούν σ' αυτήν την εταιρεία τα δάνεια. Και αν τηρούνται αυτές οι προθεσμίες, πόσες από αυτές τις εταιρείες έχουν απορριφθεί, βάσει των ελέγχων της Τράπεζας της Ελλάδος; Καθώς μιλάμε για τροπολογία εντός αυτού του μνημονίου συνεργασίας Ελλάδας - Ιορδανίας, καλό είναι να πούμε ότι σε σχέση με το προσφυγικό, κύριοι Υπουργοί και κύριε Πρόεδρε, εδώ έχουμε ένα μεγάλο θέμα. Βέβαια, είναι ακόμα ρευστά τα πράγματα. Θα περιμένουμε την επόμενη σύνοδο κορυφής να δούμε που θα καταλήξει το ζήτημα. Όμως, ήδη η Ύπατη Αρμοστεία του ΟΗΕ και η UNICEF αντιδρούν για εκείνη τη διάταξη στο κείμενο του συμπερασμάτων, με την οποία θα γίνεται ανταλλαγή προσφυγών από Ελλάδα σε Τουρκία και μετά από Τουρκία προς κάποιες ευρωπαϊκές χώρες. Αυτό έχετε εξετάσει αν είναι σύννομο, αν είναι συμβατό προς το Διεθνές Δίκαιο; Κάτι τελευταίο, θέλω να πω όσον αφορά το θέμα της κερκόπορτας που ανοίγουμε συνδέοντας το προσφυγικό με εθνικά θέματα. Σας θυμίζω, κύριοι συνάδελφοι, ότι η Κύπρος από τις 8 Δεκεμβρίου του 2009 έχει μπλοκάρει την ενταξιακή διαδικασία της Τουρκίας στην Ευρωπαϊκή Ένωση. Μπλόκαρε αρχικώς έξι και μετά αποδέσμευσε ένα από τα έξι. Άρα, έχει μπλοκάρει πέντε κεφάλαια διαπραγματευτικά. Τώρα από το κείμενο των συμπερασμάτων της προηγούμενης συνόδου, κύριε Υπουργέ των Εξωτερικών, βλέπουμε ότι μιλάει για επιτάχυνση της διαδικασίας ανοίγματος αυτών των κεφαλαίων. Είναι άλλη μία ύποπτη, περίεργη και επικίνδυνη σύνδεση του προσφυγικού ζητήματος με τα εθνικά θέματα τόσο της χώρας, όσο βεβαίως και της Κύπρου. Σας ερωτώ, λοιπόν, αν υπάρχει κίνδυνος να παρακαμφθεί η αντίδραση της Κύπρου και τα πέντε διαπραγματευτικά κεφάλαια, τα οποία η Κύπρος έχει μπλοκάρει, να τεθούν σε άνοιγμα διαπραγμάτευσης με την Τουρκία; Παρακαλούμε, θα θέλαμε καθαρές απαντήσεις επ' αυτού. Ευχαριστώ.
Κι εμείς ευχαριστούμε.
Κύριε Πρόεδρε, θα μπορούσα να έχω τον λόγο επί της διαδικασίας; Θέλω να ρωτήσω κάτι.
Παρακαλώ, κύριε Παππά, έχετε τον λόγο.
Θέλω να μου πείτε, κατ' αρχήν, αν η τροπολογία του Υπουργείου Ναυτιλίας τελικώς ισχύει. Θα συζητηθεί;
Δεύτερον, επειδή μπορεί να δημιουργηθούν κάποιες παρεξηγήσεις, την τροπολογία του Υπουργείου Οικονομίας, Ανάπτυξης και Τουρισμού για την παράταση ενός μηνός, εμείς την υπερψηφίζουμε, έστω και αυτόν τον ένα μήνα. Επειδή στην πρωτολογία μου το κατήγγειλα, μην εκληφθεί ότι λέμε «όχι». Λέμε «ναι».
Θα το πείτε και στο τέλος που θα γίνει η ψηφοφορία.
Κλείνοντας, θέλω να πω κάτι, κύριε Πρόεδρε, επειδή εδώ ακούγονται πάρα πολλά για τον Πρωθυπουργό που πήγε στο πανεπιστήμιο, που έγινε διδάκτωρ επίτιμος κ.λπ.. Νομίζω ότι τον αδικούμε, διότι πλέον αναβαθμίστηκαν οι σχέσεις. Ενώ παλαιότερα είχαμε μόνο κουμπαριές, τώρα έχουμε και διδάκτορες.
Κύριε Τάσσο, έχετε τον λόγο.
Το πρόβλημα με την τροπολογία είναι το ίδιο με το πρόβλημα που έχει ο ν.4354/2015, που ουσιαστικά ανοίγει τον δρόμο - στρώνει το έδαφος δηλαδή - ώστε τα distress funds, όχι μόνο να διαχειριστούν αλλά και να πωληθούν σε αυτά τα μη εξυπηρετούμενα δάνεια. Εμείς στον ν.4354/2015 είχαμε ψηφίσει «παρών» και με την ίδια λογική ψηφίζουμε και τώρα «παρών».
Στον νόμο είχαμε ψηφίσει «κατά». Στην επέκταση της τροπολογίας είχαμε ψηφίσει «παρών».
Σωστά. Στην επέκταση της τροπολογίας είχαμε ψηφίσει «παρών». Ψηφίζουμε, λοιπόν, «παρών».
Ο κ. Λοβέρδος έχει τον λόγο.
Να μιλήσει και ο κ. Κατσίκης, που δεν έχει μιλήσει.
Ο κ. Κατσίκης έχει τον λόγο.
Ευχαριστώ, κύριε Πρόεδρε. Κύριε Υπουργέ, συζητάμε για μια παράταση, όπου στη συζήτηση, αντί να διαφωνήσουμε ή να συμφωνήσουμε με αυτήν, την έχουμε επεκτείνει σε συζήτηση πολλών παραγόντων που προκάλεσε αυτή την παράταση, δηλαδή τα κόκκινα δάνεια. Εάν θέλουμε πραγματικά να δούμε πώς φτάσαμε αντιμέτωποι με αυτά τα κόκκινα δάνεια που σήμερα η Κυβέρνηση που καλείται να διαχειριστεί, πρέπει να λάβουμε υπ' όψιν, πέραν του όγκου των απάνθρωπων και σκληρών μέτρων, όπως αυτά επιβάλλονται από το κουαρτέτο και τον όγκο των κόκκινων δανείων, τα οποία δημιουργήθηκαν πριν από πάρα πολλά χρόνια, στη βάση της χρηματοπιστωτικής επέκτασης και σε συνδυασμό με τα δελεαστικά επιτόκια, δημιουργώντας υπερβάλλουσα ρευστότητα. Ήταν μια υπερβάλλουσα ρευστότητα και δανειοδότηση, η οποία εδόθη στη βάση εισοδημάτων των Ελλήνων πολιτών, τα οποία σήμερα δεν υπάρχουν. Δεν υπάρχουν γιατί τα περιέκοψαν από τις προηγούμενες κυβερνήσεις είτε αυτά αφορούσαν εισοδήματα μισθών είτε αφορούσαν εισοδήματα συντάξεων. Καλούμεθα, λοιπόν, σήμερα να δώσουμε μια παράταση, με μια τροπολογία που μπαίνει στο νομοσχέδιο που συζητήσαμε για την κύρωση της συμφωνίας μεταξύ Ελλάδας και Χασεμιτικού Βασιλείου της Ιορδανίας, ώστε να επιλεγεί το ορθότερο εφαρμοστικό νομικό πλαίσιο για τη μεταβίβαση των απαιτήσεων από καταναλωτικές δανειακές συμβάσεις με υποθήκη η προσημείωση υποθήκης πρώτης κατοικίας, δάνεια και πιστώσεις προς μικρές και μεσαίες επιχειρήσεις σε εταιρίες, οι οποίες θέλουν να τα αναλάβουν και να τα διαχειριστούν, αφού έτσι κριθεί ότι πρέπει να γίνει, αλλά αυτό είναι η ουσία ενός άλλου θέματος. Και επειδή δεν έχω να περισσότερα, κύριε Πρόεδρε, αρκούμαι τελειώνοντας να πω ότι εμείς ψηφίζουμε αυτή την τροπολογία, που καλώς ήρθε. Και εάν χρειαστεί να δοθεί και περαιτέρω παράταση, να δοθεί. Ευχαριστώ.
Και εμείς ευχαριστούμε. Ο κ. Σαρίδης έχει τον λόγο.
Κύριε Υπουργέ, θα ξεκινήσω όπως τελείωσε ο κ. Κατσίκης, επειδή θα δοθεί εκ νέου παράταση. Επειδή η Τράπεζα της Ελλάδος, όπως διαβάζουμε στις εφημερίδες, ακόμα διαπραγματεύεται και δεν έχει καταλήξει ουσιαστικά στις κανονιστικές πράξεις, καλό θα ήταν να αφήσετε τον ένα μήνα σε αυτή την τροπολογία, να τον κάνετε δύο, τρεις και να μας την ξαναφέρετε ως το πιο ορθό και λογικό, παρά να ξαναέρθετε μετά από ένα μήνα και να ζητήσετε εκ νέου αναβολή. Εμείς είμαστε υπέρ της συγκεκριμένης τροπολογίας και θα την ψηφίσουμε. Ευχαριστούμε πολύ.
Κύριε Λοβέρδο, έχετε τον λόγο.
Με βάση όσα ειπώθηκαν από τον κ. Κωνσταντινόπουλο και όσα είπαν και πολλοί συνάδελφοι, φυσικά και δεν έχουμε αντίρρηση στην παράταση αυτή του ενός μηνός - καλό θα κάνει, κακό δεν θα κάνει - αφού η Κυβέρνηση δεν είναι έτοιμη. Και αυτό είναι που πρέπει να υπογραμμιστεί: Αφού και επειδή η Κυβέρνηση δεν είναι έτοιμη. Είχαν πει - και το είχαμε συζητήσει νομίζω τον Νοέμβριο - για προθεσμία μέχρι 15 Φεβρουαρίου. Η 15 Φεβρουαρίου έγινε 15 Μαρτίου. Και τώρα έρχεται και γίνεται 15 Απριλίου. Τίνος πράγματος δείκτης είναι αυτές οι παρατάσεις; Είναι δείκτης του ότι δεν έχει ολοκληρωθεί σε κανένα επίπεδο - ούτε και στο επίπεδο αυτών των δανείων - η διαπραγμάτευση. Και διανύουμε «Βαρουφακειάδα» νούμερο δύο, με καταστροφικές συνέπειες για την οικονομία. Ακούω συναδέλφους να λένε: «Ε, και τι σας πειράζει; Διαπραγματευόμαστε. Γι' αυτό αργούμε.». Η απάντηση είναι πως μας πειράζει, γιατί πειράζει την οικονομία, διότι παρατείνει τις εκκρεμότητες, όχι όπως λέμε εμείς, αλλά όπως λέει ο Υπουργός των Οικονομικών, στην Αίθουσα αυτή. Την Πέμπτη απέφυγε να δώσει, σε παράκληση του κ. Κρεμαστινού, χρονοδιάγραμμα. Ο Πρωθυπουργός είχε δώσει τη Δευτέρα, ο Υπουργός των Οικονομικών δεν έδωσε. Ο κ. Χουλιαράκης, όμως, παίρνοντας μετά τον λόγο, μας είπε ότι όλα έχουν κλείσει και μένει μία εκκρεμότητα για τα ελλείμματα του 2018 και, συνεπώς, τα σχετικά μέτρα που θα ληφθούν στο μεσοπρόθεσμο. Ερωτώ, κύριε Πρόεδρε: Πώς έχει λύσει το ασφαλιστικό; Πρώτον, ποια είναι η κατάληξη της διαπραγμάτευσης επ' αυτού; Δεύτερον, πώς έχει καταλήξει το φορολογικό; Τρίτον, πώς έχουν καταλήξει τα θέματα των ελλειμμάτων του 2016, του 2017; Και με την ευκαιρία και με την αφορμή, πώς έχουν καταλήξει ή τείνουν να καταλήξουν τα θέματα των εκκρεμοτήτων στα κόκκινα δάνεια; Αυτό πρέπει να μας πει ο κύριος Υπουργός, που κάθε μέρα μάς λέει ότι «πρέπει να τελειώσουμε» και «τελειώνουμε», αλλά η ελληνική οικονομία γίνεται γεφύρι της Άρτας για δεύτερη φορά. Και στις «ψυχραιμίες» με τις οποίες μας απαντούν Βουλευτές και Υπουργοί του ΣΥΡΙΖΑ, εγώ βλέπω τη γαλήνη Σοβιετικών γραφειοκρατών. Βλέπω τη γαλήνη γραφειοκρατών της πολιτικής, που δεν αισθάνονται…
Επιτέλους! Έλεος! Πιπίλα ο αντικομμουνισμός!
Κύριε Καραθανασόπουλε, παρακαλώ.
Μα επιτέλους, σκοινί - κορδόνι το έχει πάρει!
Είστε Κοινοβουλευτικός Εκπρόσωπος. Θα μιλήσετε μετά.
Εντάξει, δεκτά αυτά και οι διακοπές δεκτές. Επαναλαμβάνω ότι με γαλήνη απέναντι στα θέματα της εθνικής οικονομίας, στην ακινησία της οικονομίας, στην κατάσταση όπου ουδείς επενδύει μισό ευρώ, αφού δεν ξέρει τι θα γίνει στην Ελλάδα, απαντάει μόνο ο πολιτικός γραφειοκράτης, που δεν καταλαβαίνει ότι από τις εκκρεμότητες και την ακινησία της πολιτικής και την έλλειψη πολιτικής αστάθειας ή από τις καθυστερήσεις του κράτους εξαρτάται η πορεία της οικονομίας. Θέλουμε, λοιπόν, να μας πει ο Υπουργός, που ήρθε σήμερα εδώ ζητώντας παράταση, την οποία του δίνει η Βουλή - απ' ό,τι βλέπετε - σχεδόν ομόφωνα. Ένα «παρών» έχει ακουστεί μέχρι στιγμής. Όλη η υπόλοιπη Βουλή λέει «ναι». Να μας πει, όμως, αξιοποιώντας μία κατάσταση στη Βουλή προνομιακή για Κυβέρνηση - τόσα «ναι» σε μία κυβερνητική αβελτηρία, σε μια ένδειξη κυβερνητικής αβελτηρίας - αν κλείνει το θέμα αυτό και, αν κλείνει, σε ποια κατεύθυνση. Ποιοι είναι οι σχεδιασμοί των ρυθμίσεων; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δηλαδή, κύριε Πρόεδρε, αν δεν έφερνε αυτήν τη ρύθμιση - και κλείνω με αυτό - και έφερνε την ουσιαστική ρύθμιση, εάν, αντί της παρατάσεως, επέλυε το θέμα κατά τις διαπραγματεύσεις που έχει κάνει, τι θα μας έλεγε, τι θα μας λέγατε σήμερα στη Βουλή; Αυτό είναι που περιμένουμε να ακούσουμε από εσάς, πόσο είστε έτοιμοι και σε ποια βάση είστε έτοιμοι.
Ευχαριστούμε τον κ. Λοβέρδο και για την τήρηση του χρόνου. Τον λόγο έχει η κ. Φωτεινή Βάκη.
Κυρίες και κύριοι συνάδελφοι, αν κάποιος πρέπει να απολογείται για το θέμα των κόκκινων δανείων είστε εσείς, κύριε Λοβέρδο. Τρεις ανακεφαλαιοποιήσεις των τραπεζών έγιναν, αλλά τελικά τα κόκκινα δάνεια τα κρύβατε κάτω από το χαλί. Η τροπολογία, λοιπόν, δεν αφορά κάτι καινούργιο. Αυτό που κάνει η σημερινή τροπολογία - το είπε και ο κύριος Υπουργός - είναι να παρατείνει για έναν ακόμη μήνα την εξαίρεση των στεγαστικών δανείων, των δανείων των μικρομεσαίων επιχειρήσεων και των δανείων με εγγύηση του ελληνικού δημοσίου. Πρέπει να καταλάβουμε ότι αυτή η κίνηση εντάσσεται στη γενικότερη διαπραγμάτευση και ένα από τα θέματα της γενικότερης διαπραγμάτευσης αφορά και τον φάκελο των κόκκινων δανείων. Για πρώτη φορά μια ελληνική Κυβέρνηση κατάφερε να τεθεί το θέμα του χρέους από τα πιο επίσημα χείλη, δηλαδή από τον Πρόεδρο του Eurogroup. Αυτό από μόνο του δημιουργεί μια δυναμική. Πραγματικά, είναι κρίμα που αυτή τη στιγμή η Αντιπολίτευση προσπαθεί να υποβαθμίσει τη σημασία αυτής της δήλωσης και αυτής της κίνησης. Είναι κρίμα που διολισθαίνει σε τέτοιες απόψεις και δυναμιτίζει μια τέτοια προσπάθεια. Έχετε ταυτιστεί με τις απόψεις του Σόιμπλε; Να μας το πείτε, αν είναι έτσι. Σταματήστε να χτίζετε διαρκώς, με κάθε αφορμή, πολιτική σπέκουλα, προκειμένου να αποκομίσετε πολιτικά οφέλη. Σταματήστε να κάνετε συνεχώς κοντόθωρη, μίζερη και μικρόψυχη αντιπολίτευση.
Ευχαριστούμε την κ. Βάκη. Τον λόγο έχει ο κ. Βρούτσης.
Κύριε Πρόεδρε, κυρίες και κύριοι συνάδελφοι, θέλω να ξεκινήσω λέγοντας ότι πράγματι, επιβεβαιώνοντας αυτό που ειπώθηκε λίγο πριν, η Κυβέρνηση βρίσκεται σε μια προνομιακή θέση, υπό την έννοια ότι, ενώ μια τέτοια τροπολογία, κύριε Υπουργέ, αν γυρνούσαμε λίγο πριν, πριν γίνετε Κυβέρνηση, θα την καταγγέλλατε και με κραυγές θα ήσασταν απέναντι, εμείς θα τη στηρίξουμε. Όμως, εύλογα γεννιέται ένα ερώτημα: Οι στιγμές που ζούμε είναι φυσιολογικές; Η Κυβέρνηση, κύριε Υπουργέ, δίνει την εντύπωση ότι τα πράγματα στη χώρα μας κινούνται πολύ ήπια, πολύ σταθερά, δεν συμβαίνει τίποτα. Η Κυβέρνηση είναι χαλαρή. Δεν νομοθετεί. Νομοθετικό έργο αυτή τη στιγμή δεν υπάρχει στη Βουλή, τη στιγμή που η οικονομία καταρρέει, η αξιολόγηση βρίσκεται στον αέρα και κανείς δεν ξέρει τι γίνεται - και θα κάνω ερωτήματα πάνω σ' αυτό - και είναι ανοικτό το θέμα του προσφυγικού, ένα προσφυγικό - μεταναστευτικό θέμα που παίρνει εκρηκτικές διαστάσεις. Μέσα στη Βουλή μάς ενώνει πάνω και πέρα από τα κόμματα η λέξη «Ελλάδα». Εγώ δεν θα πω ότι η Νέα Δημοκρατία είναι περισσότερο ευαίσθητη από κανέναν σας, αλλά όλοι οι Έλληνες είμαστε το ίδιο και αγαπάμε την πατρίδα μας και κοινός στόχος είναι το καλό της χώρας μας. Όμως, δεν βλέπουμε την πραγματικότητα. Η πραγματικότητα, δυστυχώς, δεν λέει σήμερα ότι προχθές δεν επιτεύχθηκε μια συμφωνία που θα υλοποιηθεί; Σήμερα η Ελλάδα βρίσκεται με κλειστά σύνορα. Καραβιές μεταναστών και προσφύγων κάνουν απόβαση στα ελληνικά νησιά και στην Ελλάδα. Πολλαπλασιάζονται κατά χιλιάδες. Μπαίνουν, λοιπόν, αμείλικτα ερωτηματικά. Τι θα γίνει με αυτόν τον κόσμο; Ποια είναι η διαχείριση; Ο Πρωθυπουργός καλά κάνει, όταν κάνει public relations, δημόσιες σχέσεις, με τον Τούρκο ομόλογό του. Βραβεύεται και γίνεται επίτιμος καθηγητής πανεπιστημίου σε ιδιωτικό πανεπιστήμιο. Θετική εξέλιξη είναι και αυτή. Κύριε Υπουργέ, κάνει συμφωνίες με την Τουρκία για την ελευθερία του Τύπου; Θα πάρουμε τεχνογνωσία για την ελευθερία του Τύπου και των μέσων μαζικής ενημέρωσης, κύριοι συνάδελφοι του ΣΥΡΙΖΑ, από τον Ερντογάν, που κλείνει τα κανάλια με αυθαίρετο και αυταρχικό τρόπο; Θα το κάνει η Ελλάδα; Αυτό είναι το πρότυπο της ελευθεροτυπίας της χώρας μας; Αυτή είναι η συμφωνία;
Τα ίδια κάνουν και εδώ, κύριε συνάδελφε. Γιατί απορείτε;
Απορώ, κύριε Λοβέρδο, γιατί εδώ έχουμε χάσει το μυαλό μας. Είμαστε εκτός πραγματικότητας με αυτά που βλέπουμε γύρω μας. Κύριε Υπουργέ της Ανάπτυξης, αλήθεια, μπαίνουμε στη φάση που έχουν έρθει οι θεσμοί και το ελληνικό πρόγραμμα μπαίνει σε αξιολόγηση. Είναι θετικό ότι ήρθαν. Και είναι θετικό ότι το αποδέχεστε εσείς ότι είναι θετικό. Θυμίζω τι λέγατε πριν από έναν χρόνο περί τρόικας, ότι θα τους πετάξετε έξω, δεν θα τους ξαναδείτε, ότι έρχονται στα Υπουργεία και λοιπά. Εγώ τους έβλεπα στο Υπουργείο. Εσείς τους βλέπετε στο Χίλτον. Είναι και αυτό μια εξέλιξη. Εν πάση περιπτώσει, επειδή ο ελληνικός λαός, ο Έλληνας φορολογούμενος πολίτης σήμερα αγωνιά, θα ήθελα να ρωτήσω το εξής: Ποιες είναι οι κόκκινες γραμμές σας; Δεν είναι κακό να πείτε στο ελληνικό Κοινοβούλιο, εσείς, που είστε οι υπερασπιστές των αδυνάμων, αν έχετε κόκκινες γραμμές και ποιες είναι. Το ΕΚΑΣ θα το καταργήσετε; Θα κοπούν κύριες συντάξεις από τους υφιστάμενους συνταξιούχους, από τους μελλοντικούς συνταξιούχους; Το εφάπαξ θα μειωθεί; Η επικουρική σύνταξη θα μειωθεί; Η φορολογία θα ανέβει; Ή όλο αυτό αποτελεί τη μεγάλη κόκκινη γραμμή του ΣΥΡΙΖΑ, που στο τέλος της διαπραγμάτευσης θα δούμε όλα αυτά να έχουν εξατμιστεί; Όλα αυτά αποτελούν την αγωνία του ελληνικού λαού σήμερα, που βλέπει ότι στο τιμόνι της χώρας βρίσκεται μια Κυβέρνηση κατώτερη των περιστάσεων, η οποία μας έχει βάλει σε μπελάδες. Ο ελληνικός λαός βιώνει ένα αχρείαστο τρίτο μνημόνιο, ενώ η ελληνική οικονομία θα είχε βγει με μια απλή αξιολόγηση και με οριακές προσαρμογές στις αρχές Ιανουαρίου. Και σήμερα η Ελλάδα θα είχε την ίδια αντιμετώπιση από τη διεθνή κοινότητα, όπως έχει και η Κύπρος, η οποία βγήκε από το μνημόνιο, αλλά στην Κύπρο υπήρχε μια μεγάλη διαφορά. Δεν υπήρχε ΣΥΡΙΖΑ. Αυτό είναι το αποτέλεσμα της κυβερνητικής σας πολιτικής, κύριε Υπουργέ. Έθεσα κάποια ερωτήματα και περιμένω απαντήσεις. Ευχαριστώ πολύ.
Κι εμείς ευχαριστούμε.
Να απαντήσω;
Θέλετε τον λόγο τώρα, κύριε Υπουργέ; Ναι.
Κύριε Πρόεδρε, να κλείσει πρώτα ο κύκλος.
Κύριε Υπουργέ, θέλετε να ακούσετε και τους υπόλοιπους Κοινοβουλευτικούς Εκπροσώπους και να κλείσετε;
Ναι.
Τον λόγο έχει ο κ. Καραθανασόπουλος.
Δεν θα πετάξω τη μπάλα στην εξέδρα, κύριε Πρόεδρε. Θα αναφερθώ στη συγκεκριμένη τροπολογία. Να θυμίσω ότι εμείς ως ΚΚΕ είχαμε καταψηφίσει τον συγκεκριμένο νόμο, γιατί ακριβώς μέσα από αυτόν ξεκίνησε το ξήλωμα του πουλόβερ και για την απελευθέρωση των πλειστηριασμών, αλλά και τη διαχείριση και παραχώρηση των κόκκινων δανείων στα διάφορα funds. Και με τη σημερινή τροπολογία, η οποία είναι η δεύτερη στη σειρά, δίνεται μια νέα παράταση της αναστολής εφαρμογής του άρθρου 3. Από αυτήν την άποψη, εμείς, λοιπόν, δεν μπορούμε να συμφωνήσουμε με τη συγκεκριμένη διάταξη και τη συγκεκριμένη τροπολογία. Θα ψηφίσουμε «παρών», όπως κάναμε και την προηγούμενη φορά σε αυτήν την επέκταση. Και θα ήθελα, επειδή η κριτική που κάνουν τα υπόλοιπα κόμματα του ευρωμονόδρομου, τα υπόλοιπα κόμματα που είχαν ψηφίσει μνημόνια στην Κυβέρνηση είναι επιδερμική, να τους πω ότι όλα αυτά, για τα οποία σήμερα σκίζουν τα ρούχα τους, είναι αυτά που υπερασπίστηκαν με θέρμη και με πάθος. Δηλαδή, ο πόλεμος, η προσφυγιά, οι κρίσεις, η ανεργία, η φτώχεια και η εξαθλίωση είναι παιδιά του καπιταλιστικού συστήματος, αυτού του βάρβαρου και εκμεταλλευτικού συστήματος που εσείς υπερασπίζεστε. Και όσες προσπάθειες και αν κάνει ο κ. Λοβέρδος να συκοφαντήσει τον σοσιαλισμό, η πορεία της ανθρωπότητας προς αυτόν δεν πρόκειται να αποτραπεί. Ευχαριστώ πολύ, κύριε Πρόεδρε.
Δεν είχα αυτήν τη διάθεση.
Καλά, άστα τώρα αυτά.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα οκτώ μαθήτριες και μαθητές και οκτώ εκπαιδευτικοί συνοδοί τους από το 3ο Γυμνάσιο Γαλατσίου. Τους καλωσορίζουμε. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παπαχριστόπουλος.
Ευχαριστώ, κύριε Πρόεδρε. Θέλω να πιστεύω ότι δεν ανήκω σε αυτούς που έχουν ιδιοκτησιακή αντίληψη για το Κοινοβούλιο και την Αίθουσα της Ολομέλειας. Είμαι από αυτούς που φροντίζουν να μιλούν όταν έχουν κάτι να πουν. Δυστυχώς όμως σε άσχετα νομοσχέδια και σε πράγματα που δεν χρειάζεται καν αντιπαράθεση κάποιοι δράττονται της ευκαιρίας και ακούγονται πράγματα που πραγματικά σε προκαλούν. Δεν μπορεί να ακούγεται εδώ για σοβιέτ και ότι υπάρχει φίμωση του Τύπου, δηλαδή ότι αυτά που κάνει ο Ερντογάν, τα κάνουμε κι εμείς. Τι να λέμε, δηλαδή; Θέλω να πιστεύω ότι είναι επιπόλαιες τοποθετήσεις και δεν έχουν σχέση με την ελληνική Κοινοβουλευτική Δημοκρατία. Θέλω να χαιρετίσω θετικά από αυτό το Κοινοβούλιο το πόρισμα των τεσσάρων κομμάτων, γιατί ήταν κατά την άποψή μου ισχυρό χαρτί, όταν ο Πρωθυπουργός πήγε στις Βρυξέλλες. Έτσι το βλέπω. Να πάω στην Κωνσταντινούπολη ή να πάω στη Σμύρνη και να πω στον Ερντογάν «είσαι αυτό, είσαι εκείνο»; Ξέρουμε όλοι ότι είναι μια συγκαλυμμένη δημοκρατία η Τουρκία. Και τι πας και κάνεις δηλαδή; Πας και τσακώνεσαι, για να πουν οι οπαδοί σου ότι είσαι μάγκας; Με συγχωρείτε για την έκφραση. Θέλω να πω, επίσης, το εξής. Κύριε Πρόεδρε, ζούμε τις τελευταίες ημέρες μια απίστευτη σπουδή κάποιων από εδώ μέσα να συμπορευτούν - και μιλώ για «φρέσκα κουλούρια» και θα έπρεπε να είμαστε προσεκτικοί ειδικά σε αυτήν την Αίθουσα - με ανθρώπους που έχουν δώσει δείγμα γραφής εδώ και είκοσι χρόνια. Υπάρχει ένας τραπεζίτης - του εύχομαι να αθωωθεί - που τον κυνηγάει η μισή Κύπρος για 3,5 δισεκατομμύρια. Υπάρχει ένας καναλάρχης, ο οποίος έχει δοσοληψίες με τη δικαιοσύνη. Και υπάρχει ακόμη ένας άνθρωπος, ο οποίος έφυγε κακήν κακώς από τη χώρα και ακούμε ότι έκανε δωρεές στα κόμματα. Βλέπω μια σπουδή από κάποια κόμματα σε αυτήν εδώ τη Βουλή για υπεράσπιση αυτών των ανθρώπων. Η λέξη διαπλοκή και η λέξη διαφθορά τους θυμίζει κάτι; Είναι κάτι μέσα σε αυτά που πρέπει εδώ να κτυπήσουμε; Το λέω αυτό, γιατί πρέπει να είμαστε πάρα πολύ προσεκτικοί, όταν κάνουμε κριτική σε αυτήν την Κυβέρνηση. Ξαναλέω για πολλοστή φορά: Λάθη δεν κάνουν μόνο οι πεθαμένοι. Και υπερβολές έγιναν και λάθη έγιναν. Μία διαφορά υπάρχει, οι εκλογές του Σεπτεμβρίου έχουν γίνει αόρατες, κύριε Πρόεδρε, δεν τις αναφέρει κανένας. Και κάποιοι άνθρωποι που τότε ήξεραν και συνηγόρησαν, κάνουν τις μωρές παρθένες σήμερα. Και αναφέρονται σε πραγματικές υπερβολές - εγώ δεν θα το αρνηθώ - που ελέχθησαν ένα χρόνο πριν. Όμως, είχε την τόλμη ένας Πρωθυπουργός, αντί να παριστάνει τον Πρωθυπουργό, - τη μισή Κεντρική του Επιτροπή και σαράντα πέντε Βουλευτές - να πάρει με θάρρος την απόφαση να περάσει την άποψή του. Δεν το θεωρώ μεμπτό εγώ, το θεωρώ υγιές. Τέλος, συμβουλές ότι η σοβιετία και ότι τα κανάλια είναι περίπου σαν την Τουρκία και λοιπά, όχι σε αυτήν εδώ την Αίθουσα. Αν μη τι άλλο, η δημοκρατία έχει αναγνωριστεί από όλους. Ακόμα και ο Πάπας, ο καθολικός, που μιλάει σε δισεκατομμύρια ανθρώπους, έφερε την Ελλάδα σαν παράδειγμα, όπως και άλλοι πολλοί τις τελευταίες μέρες. Ευχαριστώ.
Ευχαριστούμε και εμείς. Κύριε Καρρά, έχετε τον λόγο.
Ευχαριστώ, κύριε Πρόεδρε. Ζητήματα κριτικής, και δη κριτικής προς την Κυβέρνηση, φαντάζομαι ότι τις επόμενες μέρες θα τεθούν πάλι, γιατί ακούγεται ότι έρχονται διάφορα νομοσχέδια μετά την επαφή με τους λεγόμενους θεσμούς. Οπότε, δεν θα αναφερθώ σε άλλα θέματα σήμερα, θα μείνω στην τροπολογία. Θα πω ότι ακούγεται, κατ' αρχάς, θετική η παράταση για έναν μήνα. Η εμπειρία μάς λέει ότι η Κυβέρνηση δεν θα έχει καταφέρει σε έναν μήνα να έχει ολοκληρώσει το κανονιστικό πλαίσιο, για τον λόγο ότι ο νόμος είναι ψηφισμένος από τα τέλη φθινοπώρου και ακόμα δεν είδαμε τίποτα. Όπως είπε και ο κ. Σαρίδης, διαβάζουμε στον Τύπο «σκέψεις της Τράπεζας της Ελλάδος», διαβάζουμε στον Τύπο ότι «η τράπεζα συζητάει», διαβάζουμε «η Κυβέρνηση διά του Υπουργού κ. Σταθάκη προτίθεται να κάνει…». Θέλω να θέσω ένα πρακτικό ζήτημα, όμως, το οποίο ίσως δεν εθίγη ακόμα: Οι δανειολήπτες αυτοί καθ' εαυτοί τι κάνουν; Και γίνομαι πιο συγκεκριμένος. Έχουμε τα κόκκινα δάνεια και λέμε για τις τράπεζες ότι αυτή τη στιγμή αυτές πρέπει να ρυθμίσουν αυτό το θέμα. Όσο, όμως, καθυστερούμε τη ρύθμιση, έχουμε ένα πρόβλημα μεγάλο. Ποιο είναι το πρόβλημα; Οι οικογενειάρχες, τυπικά τουλάχιστον, φορτώνονται τόκους, φορτώνονται καθυστερήσεις, φορτώνονται τόκους υπερημερίας. Και την ώρα που θα έρθει η περίφημη εκείνη στιγμή να διαπραγματευθεί ο καλόπιστος, ο «συνεργάσιμος» λεγόμενος, δανειολήπτης - μια έκφραση που δεν μου αρέσει, αλλά έχει ήδη νομοθετηθεί - με την τράπεζα ή με το fund στο οποίο θα έχει μεταβιβαστεί το δάνειό του, θα εμφανίζεται ως μεγαλύτερου ποσού ο οφειλέτης. Αυτό θα του δημιουργεί το μειονέκτημα ότι θα πρέπει να ξεκινάει να συζητά από υψηλότερη οροφή. Επομένως, ναι μεν εμείς θα ψηφίσουμε την τροπολογία αυτή, διότι δεν μπορεί να γίνει αλλιώς. Ούτε μπορούμε να πούμε μέσα στην Αίθουσα «προχωρήστε σε πλειστηριασμούς», αλλά προβληματιζόμαστε σε αυτό το σημείο. Έτσι, ζητώ αυτή τη στιγμή από την Κυβέρνηση τα εξής: Θα πρέπει να ξεκαθαρίσει το τοπίο. Το κανονιστικό λεγόμενο πλαίσιο, το οποίο θα στηρίζεται στον ήδη ψηφισμένο νόμο, δεν είναι επαρκές για προστασία. Γιατί το λέω αυτό; Το έχω ξαναπεί και από του Βήματος της Ολομέλειας. Κύριε Πρόεδρε, υπάρχουν εταιρείες διαχείρισης κεφαλαίων, όπως 100.000 ευρώ - που είναι η αξία ενός μέσου διαμερίσματος στο κέντρο της Αθήνας - , και δεν μπορούμε να δεχθούμε να διαχειρίζονται τις περιουσίες και τις τύχες οικογενειών και νοικοκυραίων, αν θέλετε, που είχαν την ατυχία είτε να μείνουν άνεργοι είτε να βρεθούν σε άλλη επιχειρηματική συγκυρία και να είναι οφειλέτες προς τις τράπεζες. Το λέω αυτό, γιατί το μικρό κεφάλαιο δημιουργεί προϋποθέσεις άμεσου πλουτισμού και αρπακτικής διάθεσης. Είναι εύλογος ο όρος «distress funds». Είναι αυτά τα καταστροφικά πια ταμεία. Νομίζουμε, λοιπόν, ότι η Κυβέρνηση θα πρέπει να σταθεί σε σύντομο χρόνο, στον χρόνο της παράτασης - θα είναι ένας, δύο, τρείς, πέντε μήνες, όπως είπε ο κ. Σαρίδης - και να έρθει νομοθετικά πλέον να καθορίσει ένα αυστηρότερο πλαίσιο, εντός του οποίου θα λειτουργούν. Πρέπει να μην το αφήσουμε ούτε στην Τράπεζα της Ελλάδος με κανονιστικές πράξεις, ούτε στον Διοικητή της Τράπεζας της Ελλάδος, διότι από εκεί θα πρυτανεύσουν κυρίως τραπεζικά κριτήρια. Διάβασα στην κυριακάτικη «ΚΑΘΗΜΕΡΙΝΗ» ότι γίνεται συζήτηση μεταξύ των συστημικών τραπεζών και της Τράπεζας της Ελλάδος, πώς θα καθοριστεί το πλαίσιο. Όμως, δεν πρέπει να ξεχνάμε ότι οι τράπεζες σήμερα στην Ελλάδα, μετά την τρίτη ανακεφαλαιοποίηση - δεν θα μπω στα ζητήματα αυτά, δεν είναι του παρόντος - έχουν μεγάλους ιδιώτες, ξένους επενδυτές - και διαβάσαμε προχθές ότι επιχειρείται, μάλιστα, και η αλλαγή Διοικητικού Συμβουλίου στην Τράπεζα Πειραιώς από το fund του κ. Πόλσον - που εκεί θέλουν άμεσα κέρδη. Νομίζουμε, λοιπόν - και θα τελειώσω, κύριε Πρόεδρε, δεν θέλω να πω περισσότερα - τεχνοκρατικά μιλώντας αυτή τη στιγμή για την έννοια της προστασίας της μικρής περιουσίας, της μικρής ελληνικής οικογένειας, ότι θα πρέπει μέσα στον χρόνο της παράτασης να δούμε ακόμα και το νομοθετικό πλαίσιο και να δημιουργήσουμε τέτοιες προϋποθέσεις που να μην αφήνονται ούτε σε κανονιστικές πράξεις της Κυβέρνησης ούτε σε αποφάσεις του Διοικητή της Τράπεζας της Ελλάδος για να έλθουν στη Βουλή να συζητηθούν σε σύντομο χρόνο τα ζητήματα αυτά. Θα πρέπει να έχει και η Βουλή καθοριστικό λόγο στην προστασία των λεγόμενων δανειοληπτών και να έχει εικόνα για το πώς θα γίνει και η διαχείριση των κόκκινων δανείων. Σας ευχαριστώ, κύριε Πρόεδρε.
Και εμείς σας ευχαριστούμε.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Κύριε Πρόεδρε, ευχαριστώ για την παραχώρηση του λόγου. Έχω να διατυπώσω δύο σκέψεις. Σε σχέση με τη ρητορική, η οποία αναπτύχθηκε αυτή τη στιγμή εδώ, θεωρώ ότι η Αντιπολίτευση έχει πάει από την υπεράσπιση ενός «success story» παλιού - η οποία και ανώφελη είναι αυτή τη στιγμή και αναποτελεσματική - στη θεωρία του «όλα είναι καταστροφικά». Και, βέβαια, έχει ακουστεί και η ρητορική η οποία έχει εξαντληθεί στην ειρωνεία. Η ειρωνεία και η πολιτική τού «όλα είναι καταστροφικά» και του «δεν έχει αποτελέσματα η Κυβέρνηση», νομίζω ότι δείχνει την ένδεια των επιχειρημάτων, που δεν έχουν καμμία σχέση με την πραγματικότητα. Η συνεργασία των δημόσιων πανεπιστημίων της Ελλάδας με τα πανεπιστήμια της Τουρκίας έχει γίνει και στο περιθώριο της συνάντησης. Το ταξίδι ήταν μία ιστορική στιγμή στις σχέσεις μεταξύ Ελλάδας και Τουρκίας. Το Ανώτατο Συμβούλιο Συνεργασίας, που πραγματοποιήθηκε στη Σμύρνη, έφερε απτά αποτελέσματα, τα οποία οφείλετε να τα αναγνωρίσετε. Δεν μπορείτε να κλείνετε τα μάτια και δεν μπορείτε να λέτε ότι «Εάν η πραγματικότητα δεν συμφωνεί με εμάς, τόσο το χειρότερο για την πραγματικότητα». Υπήρξε επικαιροποίηση της συμφωνίας επανεισδοχής των προσφύγων στην Τουρκία, κάτι το οποίο θα βοηθήσει στον έλεγχο των προσφυγικών ροών. Επίσης, ειπώθηκε ρητά ότι θα «χτυπηθεί» το κύκλωμα των διακινητών στα παράλια της Τουρκίας. Υπογράφηκε η διασύνδεση των λιμανιών Θεσσαλονίκης - Σμύρνης, υπήρξε ομάδα έτσι ώστε να προχωρήσουν οι εργασίες για ταχεία σιδηροδρομική γραμμή «Ηγουμενίτσα - Κωνσταντινούπολη», η πτήση «Αθήνας - Άγκυρας» απευθείας, αντιπλημμυρικά έργα στον Έβρο και η συμφωνία για τη δεύτερη γέφυρα των Κήπων. Επίσης, υπογράφηκε μνημόνιο συνεργασίας μεταξύ των Υπουργών Τουρισμού, της κ. Κουντουρά και του αρμόδιου Τούρκου. Και, βέβαια, η Θεσσαλονίκη θα έχει την τιμητική της, αφού έγινε αποδεκτή η πρόσκληση έτσι ώστε το επόμενο Ανώτατο Συμβούλιο Συνεργασίας να πραγματοποιηθεί στη Θεσσαλονίκη. Σε όλα αυτά δεν μπορεί κανείς να κλείνει τα μάτια. Πρέπει να δούμε την πραγματικότητα. Προσπαθούμε επίπονα και έχουμε αποτελέσματα. Και η Κυβέρνηση αυτή θα πετύχει.
Κύριε Πρόεδρε, θα ήθελα τον λόγο.
Ο Υπουργός κ. Σταθάκης έχει τον τελευταίο λόγο.
Δυσκολεύομαι να απαντήσω στον κ. Κωνσταντινόπουλο, ο οποίος τελευταία - θα ήθελα να το υπενθυμίσω στο Σώμα - είναι επιρρεπής στο να μου κάνει προσωπικές επιθέσεις. Έχω την τιμητική μου αυτό το διάστημα για διάφορα θέματα. Εντούτοις πρέπει να του υπενθυμίσω, σχετικά με το «αλήθειες και ψέματα» - αυτό το λογοπαίγνιο, για το οποίο θα κάνουν διδακτορικό οι γενιές του μέλλοντος με επίκεντρο τον ΣΥΡΙΖΑ - ότι υπάρχουν αρκετά διδακτορικά για το «αλήθειες και ψέματα» στην πολυετή διακυβέρνηση της χώρας από το ΠΑΣΟΚ. Οπότε, θα τον παρέπεμπα στη βιβλιογραφία αυτή. Είναι αρκετά επαρκής. Ας αφήσουμε, λοιπόν, στο μέλλον τις διατριβές να καταδείξουν εάν υπάρχει το παραμικρό ψέμα σε μία Κυβέρνηση η οποία εξελέγη μετά από μία συμφωνία, σε μία Κυβέρνηση η οποία κατέθεσε την πρώτη μέρα τον οδικό χάρτη πώς θα εφαρμοστεί αυτή η συμφωνία βήμα προς βήμα, μία Κυβέρνηση η οποία τηρεί αυτό τον οδικό χάρτη, τους δύο κύκλους διαπραγματεύσεων, την ανακεφαλαιοποίηση των τραπεζών, την πρώτη αξιολόγηση, την επαναδιαπραγμάτευση του δημόσιου χρέους. Αυτός ο οδικός χάρτης εφαρμόζεται. Ψάχνω να βρω ποιο είναι το ψέμα και επανέρχομαι σε αυτό, διότι υπάρχει και μια άλλη διάσταση. Όλοι επενδύουν στην αποτυχία, να μην κλείσει η πρώτη αξιολόγηση. Έξι μήνες ζήτησε ο κ. Κωνσταντινόπουλος να παρατείνουμε τον νόμο, ευελπιστώντας ότι έξι μήνες η οικονομία θα υφίσταται τις καταστροφικές συνέπειες της αστάθειας, τις οποίες έχει διατυπώσει, λέγοντας ότι πρέπει να κλείσει η αξιολόγηση και ο κ. Τσακαλώτος και εγώ και οι πάντες. Πρέπει να κλείσει. Καθυστέρησε ένα μήνα. Φταίει η Κυβέρνηση; Υπάρχει κάποιος στο Κοινοβούλιο που θα σηκωθεί και θα πει ότι πριν από τρεις εβδομάδες είχε ξεκινήσει η συζήτηση, οι θεσμοί ζήτησαν χρόνο, έφυγαν και επανέρχονται σήμερα. Πού φταίει ακριβώς η Κυβέρνηση γι' αυτές τις τρεις εβδομάδες; Κάπου θα έχετε πληροφορηθεί ότι υπάρχουν διαφορετικές απόψεις εντός των θεσμών, ότι έχει γίνει μια μεγάλη συζήτηση, ότι, ότι, ότι... Πού φταίει ακριβώς η Κυβέρνηση; Να μας κάνετε την κριτική να το καταλάβω. Δεν έχει θέση σε αυτή την διαπραγμάτευση η Κυβέρνηση; Δεν έχει θέση στο δημοσιονομικό; Δεν έχει θέση στο ασφαλιστικό; Δεν έχει θέση στα κόκκινα δάνεια ή δεν έχει ισχυρές απόψεις για το ταμείο; Υπάρχει, δηλαδή, ένας άνθρωπος, ο οποίος θα πει ότι αυτή τη στιγμή το πρόβλημα στη διαπραγμάτευση, είναι ότι η Κυβέρνηση στερείται σαφήνειας θέσεων για το πώς θα χειριστούμε καθένα απ' αυτά τα θέματα; Οι θεσμοί, προφανώς, σε πολλά απ' αυτά έχουν διαφορετικές απόψεις και αυτό είναι το αντικείμενο της διαπραγμάτευσης αλλά υπό τις δεδομένες συνθήκες, επαναλαμβάνω, πρώτον, ότι είναι παντελώς άδικη η κριτική, ότι η Κυβέρνηση δεν προσέρχεται με πολύ συγκεκριμένες θέσεις και στα τέσσερα ζητήματα. Είναι άδικη η υπόνοια της κριτικής, ότι η Κυβέρνηση κωλυσιεργεί τη διαπραγμάτευση, είναι άδικη και πολύ αδόκιμη η κριτική, ότι η Κυβέρνηση κινείται πάνω σε ένα διαρκές φάσμα ψέματος με το οποίο προσπαθεί να παραπλανήσει τον οποιονδήποτε. Ως προς το δεύτερο θέμα, τη συνάντηση των δύο Πρωθυπουργών χθες στη Σμύρνη, πρώτον, θέλω να υπενθυμίσω - ειπώθηκε - ότι είναι μια συνάντηση στο πλαίσιο των μόνιμων συναντήσεων του Ανωτάτου Συμβουλίου Συνεργασίας ανάμεσα στις δύο χώρες, το τέταρτο κατά σειρά. Απορώ, δηλαδή, γιατί φωνές από την Αντιπολίτευση δεν αναγνωρίζουν, ότι αυτό είναι μια καθιερωμένη πρακτική, δεν ξεκίνησε από εμάς, είναι το τέταρτο Ανώτατο Συμβούλιο αυτό που έγινε χθες. Αυτό επιδιώκει να αποκτήσουν ευρύτερη οικονομική συνεργασία οι δύο χώρες και ταυτόχρονα, βεβαίως, σε σχέση με τη συγκυρία που υπάρχει ως προς το θέμα του προσφυγικού, νομίζω ότι είχε άλλο πολιτικό βάρος η χθεσινή συνάντηση και την επαύριον, μάλιστα, των συζητήσεων στις Βρυξέλλες. Άρα απορώ, γιατί όλο αυτό εκχυδαΐζεται πάλι σε μια εκφορά του λόγου περί του χαρακτήρα του πανεπιστημίου στο πλαίσιο αυτών των συζητήσεων αν ήταν ιδιωτικό ή δημόσιο. Υπ' όψιν - θα ήθελα να υπενθυμίσω λείπει ο κ. Κωνσταντινόπουλος - ότι το πανεπιστήμιο είναι θεσμός του Επιμελητηρίου της Σμύρνης, δεν είναι ιδιωτικό, είναι επιμελητηριακό, για να έχουμε και τα θέματα στη διάστασή τους. Αν θέλετε να ανοίξετε ξανά το θέμα των ιδιωτικών πανεπιστημίων - το πάλεψε το ΠΑΣΟΚ για πολλά χρόνια, ευτυχώς χωρίς αποτέλεσμα - να κάνουμε αυτή τη συζήτηση. Να σας υπενθυμίσω για πολλοστή φορά, μια και συμμετείχα σ' αυτή τη συζήτηση, ότι τα ιδιωτικά πανεπιστήμια που υπονοεί το ΠΑΣΟΚ, δεν υπάρχουν ούτε στις Ηνωμένες Πολιτείες ούτε σε μια ευρωπαϊκή χώρα εντός της Ευρωπαϊκής Ένωσης, στον σκληρό πυρήνα των ευρωπαϊκών χωρών. Η συζήτηση αυτή έγινε, έκλεισε. Ταυτίζετε τα ιδιωτικά πανεπιστήμια με θεσμούς, όπως αν πληρώνουν ή όχι δίδακτρα οι φοιτητές και διάφορα άλλα. Τα πανεπιστήμια είναι ή δημόσια ή πολιτειακά ή δημόσιου συμφέροντος. Υπάρχει τώρα μία άλλη συζήτηση. Την κλείσαμε - νομίζω - ευτυχώς αυτή στην Ελλάδα και προστατεύσαμε αρκετά το σύστημα των πανεπιστημίων από το να εκφυλιστεί σ' έναν θεσμό νομιμοποίησης κολεγιακού τύπου παιδείας. Για το κανονιστικό πλαίσιο περί των κόκκινων δανείων, δεν υπάρχει καμμία απολύτως ασάφεια για τα νοικοκυριά που έχουν στεγαστικά δάνεια. Από την 1η Ιανουαρίου υπάρχει το θεσμικό πλαίσιο στη θέση του.
Tην ξέρω τη διάταξη.
Χρειάζεται συμπλήρωση - συμφωνούμε - στον προσδιορισμό του συνεργάσιμου δανειολήπτη και σε ορισμένα άλλα θέματα. Εντούτοις είναι εν ισχύι. Εφαρμόζεται η διαδικασία προστασίας, εάν και εφόσον κάποιο νοικοκυριό ανήκει στην κατηγορία αυτών που θα έχουν κρατική αρωγή - το 25% των φτωχότερων - ή στην ενδιάμεση κατηγορία από 25% έως 60% που έχει κατοχυρωθεί από τον νόμο. Δεύτερον, η Τράπεζα της Ελλάδος, η απελευθέρωση και η ίδρυση. Δεν έχει ιδρυθεί καμμία εταιρεία ούτε έχει αδειοδοτηθεί καμμία εταιρεία. Αναφέρομαι στα επιχειρηματικά δάνεια όπου έχει απελευθερωθεί η αγορά από τον προηγούμενο νόμο. Για να αποτελέσουν αντικείμενο μεταφοράς τα επιχειρηματικά δάνεια, πρέπει να ιδρυθούν εταιρείες. Το κανονιστικό πλαίσιο για την ίδρυση των εταιρειών εκπορεύεται από τον νόμο και εφαρμόζεται από την Τράπεζα της Ελλάδος. Δεν έχει προχωρήσει αυτό. Θα γίνει κάποια στιγμή. Κατά τη γνώμη μου θα πάρει αρκετό χρόνο έως ότου διαμορφωθεί στη λεπτομέρειά του το θεσμικό πλαίσιο, βάσει του οποίου θα μπορούν να ιδρύονται αυτές οι εταιρείες. Άρα η απάντηση είναι ότι δεν έχει ξεκινήσει η διαδικασία. Έχουν τεθεί και διάφορα θέματα, τα οποία θα συζητήσουμε και σε αυτήν τη διαπραγμάτευση για το κανονιστικό πλαίσιο, οπότε θα έχουμε σύντομα κάποιες αποφάσεις για το με ποιον τρόπο, με ποια στρατηγική θα λειτουργήσει το θεσμικό πλαίσιο ίδρυσης και λειτουργίας αυτών των επιχειρήσεων. Αυτά ήθελα να πω. Όλο αυτό το μεγάλο πρόβλημα, το τεράστιο πρόβλημα των κόκκινων δανείων πρέπει να αντιμετωπιστεί - δέσμευσή μας είναι να αντιμετωπιστεί - με τρόπους οι οποίοι θα φέρουν αποτέλεσμα. Δεδομένο, όμως, είναι, ότι θα διατηρήσουν πολύ υψηλό βαθμό κοινωνικής προστασίας. Αυτή είναι η στρατηγική μας. Για πρώτη φορά θεωρούσα και θεωρώ, ότι έχουμε ένα σύνθετο σύστημα που μπορεί να αντιμετωπίσει αυτό το πρόβλημα στην ουσία και στην καρδιά του. Έχουμε ήδη ψηφίσει ένα σύνθετο σύστημα, που αφορά την προστασία της πρώτης κατοικίας, έχουμε καινούργιους θεσμούς που ιδρύουμε και θα εφαρμοστούν σε πλήρη ανάπτυξη μέχρι τον Ιούνιο, τα κέντρα των δανειοληπτών, τη διαχείριση του ιδιωτικού χρέους, τον κεντρικό κυβερνητικό θεσμό. Υπάρχει εν εξελίξει όλη η συζήτηση για τη διαχείριση των κόκκινων δανείων εντός του τραπεζικού συστήματος με πολύ διαφορετικό τρόπο. Υπάρχουν θεσμοί και η στρατηγική της Κυβέρνησης, η οποία - επαναλαμβάνω - όταν ολοκληρωθεί μετά απ' αυτήν τη διαπραγμάτευση, θα δούμε - και θα δείτε - ότι είναι ένα πλήρες φάσμα το οποίο προωθεί τη λύση του προβλήματος, διατηρώντας τον ύψιστο βαθμό κοινωνικής προστασίας που πρέπει να έχει η διαχείριση αυτή.
Κύριε Πρόεδρε, θα ήθελα τον λόγο.
Τι θέλετε, κύριε Λοβέρδε;
Θέλω τον λόγο ως Κοινοβουλευτικός Εκπρόσωπος.
Για ποιον λόγο;
Αντιδρώ σε αυτά που λέει ο Υπουργός κατά τον Κανονισμό της Βουλής. Έχω το δικαίωμα.
Εντάξει, κύριε Λοβέρδε. Εντάξει.
Να κλείσουμε, κύριε Πρόεδρε. Τι άλλο να ακούσουμε;
Βιάζονται οι συνάδελφοι; Είχαμε μία ώρα κοινοβουλευτική διαδικασία και θέλουν να φύγουν; Δεν κατάλαβα. Όποιος δεν έχει όρεξη, να φύγει.
Υπάρχουν και κανόνες ευπρέπειας εδώ.
Κύριε Λοβέδρε, δεν είστε εξαίρεση εδώ μέσα.
Δεν ζητώ κατ' εξαίρεση τον λόγο. Μίλησε ο Υπουργός και μετά απ' όσα είπε, ζητώ τον λόγο ως Κοινοβουλευτικός Εκπρόσωπος βάσει του Κανονισμού.
Ορίστε, κύριε Λοβέρδο, έχετε τον λόγο για δύο λεπτά.
Θα ήθελα να πω στον Υπουργό ότι τα όσα είπε περί ιδιωτικών πανεπιστημίων, ενδεχομένως ανοίγουν έναν διάλογο με βάση τη συζητούμενη Αναθεώρηση του Συντάγματος και θα έχουμε πολύ μεγάλο ενδιαφέρον να τον ακούσουμε. Ωστόσο, τα όσα είπε επ' αυτού, ασκώντας κριτική σε εμάς, δεν κατάλαβα, για εμάς μιλούσε; Εμείς κάναμε αυτές τις προτάσεις, που απέτυχαν, όπως είπε; Δεν κατάλαβα, σποτάρησε καλά ο Υπουργός; Κοίταξε τη σωστή παράταξη, λέγοντας αυτά που είπε; Μάλλον όχι. Είπε αυτά που του κατέβηκαν στο κεφάλι, όχι, όμως, αυτά τα οποία έχουμε πει εμείς ποτέ. Υπάρχουν και τα Πρακτικά της Βουλής, υπάρχει και η πρόσφατη Ιστορία, που δεν τον επαληθεύουν. Σε ό,τι αφορά τώρα την τροπολογία του, εγώ έκανα μια φιλότιμη προσπάθεια και τον ρωτώ - περιμένοντας απάντηση - για την κατεύθυνση επίλυσης του θέματος που έχει η Κυβέρνηση στο μυαλό της μέχρι σήμερα. Και σε αυτό δεν απαντά. Η δεύτερη παράταση είναι προϊόν διαπραγμάτευσης που δεν καταλήγει ή αδυναμίας της Κυβέρνησης να λύσει τα πολλά τεχνικά προβλήματα, που ενδεχομένως υπάρχουν, σε ό,τι αφορά τα καταναλωτικά δάνεια, τα δάνεια με υποθήκη ή προσημείωση υποθήκης και τα επιχειρηματικά δάνεια μικρού και μεσαίου μεγέθους, αυτά, δηλαδή που η τροπολογία του ρυθμίζει; Έχετε τεχνικές δυσκολίες ή έχετε πρόβλημα διαπραγμάτευσης; Και αν δεν έχετε πρόβλημα διαπραγμάτευσης και έχετε τεχνικές ή άλλες δυσκολίες, ποια είναι η κατεύθυνση της μέχρι τώρα ρύθμισης που έχετε προετοιμάσει και θέλετε παράταση για να την ολοκληρώσετε; Το να μας λέτε ότι θα είστε κοινωνικά ευαίσθητοι, το λέτε σε όλα τα θέματα. Εδώ, όμως, δεν σας ρωτήσαμε αυτό, αν είστε ή δεν είστε κοινωνικά ευαίσθητοι. Σας ρωτήσαμε ποια είναι η κατεύθυνση της ρύθμισης, όπως μέχρι τώρα την έχετε διαμορφώσει. Ευχαριστώ.
Θα ήθελα τον λόγο, κύριε Πρόεδρε.
Ορίστε, κύριε Αμανατίδη, έχετε τον λόγο.
Κύριε Πρόεδρε, για τη διαδικασία και για να είμαστε ορθοί, θέλω να πω ότι κάνω δεκτή την τροπολογία η οποία κατατέθηκε από το Υπουργείο Οικονομίας, Οικονομικών, Ανάπτυξης και Τουρισμού, δηλαδή αυτή που συζητήσαμε. Απλώς θα ήθελα να πω ότι στον τίτλο: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης» προστίθενται οι λέξεις «και άλλες διατάξεις». Ευχαριστώ.
Θα ήθελα τον λόγο, κύριε Πρόεδρε.
Κύριε Αμυρά, εσείς ο καινούργιος Κοινοβουλευτικός Εκπρόσωπος, να εγκαινιάσετε μια διαφορετική πρακτική.
Της σιωπής;
Όχι της σιωπής.
Ποια είναι η διαφορά;
Μεταξύ σιωπής και ναρκισσισμού υπάρχει μεγάλη διαφορά.
Κύριε Πρόεδρε, με συγχωρείτε ποια είναι η διαφορετική τακτική…
Πείτε μας, κύριε Αμυρά, τι θέλετε να πείτε.
Απηύθυνα ένα ερώτημα στον κ. Αμανατίδη και δεν πήρα απάντηση, για ένα ζήτημα άκρως…
Η άποψή σας είναι ότι δεν πήρατε απάντηση.
Απλούστατα θα ήθελα να υπενθυμίσω ότι ζητούμε την εξής απάντηση, κύριε Υπουργέ: Η Τουρκία δεν αναγνωρίζει την Κυπριακή Δημοκρατία. Είναι ένας από τους λόγους που η Κύπρος στο Συμβούλιο Υπουργών Εξωτερικών στις 8-12-2009 μπλόκαρε την ενταξιακή διαδικασία της Τουρκίας στην Ευρώπη. Προχθές, στη Σύνοδο Κορυφής, το ανακοινωθέν μιλούσε για επιτάχυνση της διαδικασίας ανοίγματος των πέντε διαπραγματευτικών κεφαλαίων που έχει μπλοκάρει η Κύπρος. Σας ερωτώ, λοιπόν: Υπάρχει πιθανότητα, υπάρχει κίνδυνος η Τουρκία να παρακάμψει τις αντιδράσεις της Κύπρου, να μην αναγνωρίσει την Κυπριακή Δημοκρατία, ούτως ώστε να προσφέρει η Τουρκία προς την Ευρωπαϊκή Ένωση τη συνεργασία της για το προσφυγικό; Είναι μια ερώτηση ουσίας και θέλουμε την απάντηση. Έχει αρθεί ή όχι αυτό το συγκεκριμένο διαπραγματευτικό κεφάλαιο της υποχρέωσης της Τουρκίας να αναγνωρίσει πρώτα την Κυπριακή Δημοκρατία και μετά να προχωρήσουν οι ενταξιακές διαδικασίες; Ευχαριστώ.
Δεν έχει αρθεί. Θα δώσω εγώ την απάντηση, κατά παρέκβαση. Δεν έχει αρθεί αυτό.
Είστε Υπουργός; Δεσμεύετε εσείς τον Υπουργό;
Κυρίες και κύριοι συνάδελφοι, πριν προχωρήσουμε στην ψήφιση του νομοσχεδίου…
Κύριε Υπουργέ, δεν θα απαντήσω;
Κύριε Πρόεδρε, ο Υπουργός δεν θα απαντήσει;
…έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Χαλανδρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Εξωτερικών: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και της τροπολογίας. Ερωτάται το Σώμα: Γίνεται δεκτό το άρθρο πρώτο ως έχει;
Κατά πλειοψηφία.
Κατά πλειοψηφία.
Συνεπώς το άρθρο πρώτο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 281 και ειδικό 2 ως έχει;
Παρών.
Συνεπώς η τροπολογία με γενικό αριθμό 281 και ειδικό αριθμό 2 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Κατά πλειοψηφία.
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εξωτερικών: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης και άλλες διατάξεις» έγινε δεκτό επί της αρχής και επί των άρθρων. Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εξωτερικών: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.48΄ λύεται η συνεδρίαση για αύριο, ημέρα Πέμπτη 10 Μαρτίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.